text:
Alter Meierhof
5 stjørna vælveruhotel
Vitalhotel Alter Meierhof er eitt 5 stjørna vælveruhotel, sum er ætlað vaksnum fólki. Hotellið liggur í Flensburg í Týsklandi, ið er beint við markið til Danmark. Umhvørvið er einastandandi vakurt. Umringað við skógi og einum lítlum býi, hevur tú eisini fantastiskt útsýni yvir fjørðin í Flensburg. Hvørt kamar er unikt, eingin kømur eru eins. Hugsað hevur verið um hvønn einstakan smálut, har innbúgvið og lutirnir í kømrunum eru úr fornaldarmentan.
Tær fýra matstovurnar á hotellinum eru á sera høgum støði. Matstovan Meierei Dirk Luther bjóðar máltíðir við íblástri úr franska køkinum við einum “nútíðartvisti”. Bodega hevur lekkurt tapas við sera hóskandi og vælsmakkandi víni afturvið. Vitalbar er í svimjihøllini, har tú kanst fáa tær morgunmat eftir ein góðan svimjitúr. Og í matstovuni Brasserie kanst tú njóta summarkvøldini við góðari máltíð á altanuni við útsýni yvir fjørðin í Flensburg.
Stóra vælveruøkið Hof-Therme er 1400 m2 við bæði innan- og uttandurasvimjihyljum. Eftir at tú hevur verið í saunaøkinum kanst tú svala tær av í kalda hylinum ella fara ein gongutúr í garðinum. Hevur tú eina góða bók tú kundi hugsað tær at lisið, so er upplagt at fara í stillarúmið at njóta friðin. Her eru nógvar viðgerðir, sum tú kundi gjørt tær dælt av – sí faldaran her.
Úr Hirtshals til Alter Meierhof tekur tað einans 4 tímar at koyra.
Vit viðmæla, at tú hyggur eftir heimasíðuni hjá Alter Meierhof, soleiðis at tú á henda hátt av álvara fært stemningin á hesum einastandandi hotellinum fyri vaksin inn undir húðina. Vitja heimasíðuna her.


c: text/html

text:
Reiðari: - Eg sakni heildarætlan fyri fiskivinnuna
top19-01-2018 - 15:17 - Jóanis Albert Nielsen
Sum reiðari fegnist eg um, at landið hevur gjørt sínámillum fiskivinnuavtalur við okkara fiskivinnusamstarvsfelagar. Tað er tí mín vón, at vit í eiga og reka Línuskip fáa munandi økt fiskirættindi í 2018. Tí vóni eg eisini, at vit eitt nú undir Ísland fáa munandi størri kvotu.
Eg vil hervið heita á Føroya Løgting og Fiskimálaráðið um at fáa tilvega munandi betur rættindi til okkara feløg í serliga reka línuskip.
Sera vánaligur fiskiskapur undir Føroyum og lítil roynd eftir toski og hýsu seinastu árini, hevur ført til, at okkara feløg og manningar mangla 100 tals milliónir í landingarvirðið hvørt ár.
Hendan dapra gongd hevur ført til, at 10 línuskip eru løgd seinastu fáu árini. Og útvið 200 fiskimenn hava mist teirra hýru. Trupla støðan hevur eisini ført til, at fleiri reiðaríðir hava torført við at manna skipini og ávirkar hetta aftur raksturin negativt. Eitt vanligt Norskt ella Íslendskt línuskip fiskar eini 2000 til 3000 tons um árið, meðan eitt føroyskt ísfiskalínuskip bert fiskar eini 1.000 tons. Her mangla rættindi uppá eini 1.000 tons til hvørt skip / felag. Tí er neyðugt at fáa tilvega mist eini 10.000 tons av toski og hýsu um línuflotin skal verða lív laga og kunna endurnýggja seg.
Yvirordnað havi eg nakrar viðmerkingar og spurningar:
Hvussu gera vit sum land tá botnfiskurin (toskur og hýsa) svíkur í einum 10 til 15 ára tíðarskeiðið ?
Hvussu ætla vit sum land at endurnýggja okkara heimaflota ?
Hví hava útvald feløg ikki rætt til nýtt tilfeingið (rættindi) undir Føroyum ?
Vit kunnu vísa á, at tað eru útluta nógv nýggj rættindi, uttan at vit hava verið partur av hesum, við undantakið av einum árið. Hetta er heilt óskiljandi, út frá tí sannroynd, at vit eru millum høvuðsrættindahavararnar á Føroyagrunninum.
Somuleiðis skal eg vísa á, at tað ber ikki til, bert at taka pening úr fiskivinnuni, uttan at viðgera fiskivinnuna sum eina heild og serliga tann part av vinnuni í hevur tað truplast og hava eitt boð uppá hvussu vit sum tjóð, finna loysnir fyri tey feløg í eru týðandi partur í fiskivinnuni og týðandi partur undir flakavinnuni á landi og sum eisini keypa hópin av vørum og tænastum frá undirveitarum.
Vit eru ein týðandi súla undir samfelagsbúskapinum og hava rætt til somu rættindi sum onnur feløg í reka fiskivinnu á Føroyagrunninum.
Ein umsitingar ætlan loysir ongar trupulleikar tá tað er mangul uppá æti og gróður í sjónum. Tí sildin, makrelurin hava stóra ávirkan á vistfrøðina og samstundis eta av toska og hýsu tilgongdini.
Sum støðan er nú, er trupult at fáa rakstur at hanga saman hjá feskfiskalínuskipunum og neyðugt er við munandi øktum rættindum til Línuskipini í hesi krepputíð. Hetta er seinasta útkall um Línuflotanum skal verða lívið laga og koma ígongd við eina endurnýggjan.
Óli M. Lassen reiðari

robotstxt: allowed

filter: keep


text:
Orð: Daniel Webster Whittle
Lag: James McGranahan
Týtt: Victor Danielsen
1. Á Jesus, Lambið Guds, eg sá,
tí mína synd eg kendi;
fortaptur, dømdur var eg tá,
hann sorg í gleði vendi.
Niðurlag: Eg sá á hann,
eg trúði, og eg livi;
hann sá á meg,
og ævigt eitt vit blivu.
2. Eg sá hann líða krossins deyð,
sá spott hans hjarta bróta;
ja, fyri meg blóðkeldan reyð
av honum mátti flóta.
3. Eg sá hann upp við sigur steig,
breyt grøv og deyðans veldi;
á hann eg líti, óttist ei,
hann heimsins fúrsta feldi.
4. Í honum frið nú finni eg,
mítt álit eina er hann;
og hótta neyð og vandi meg,
mær hjálp og ugga ber hann.


text:
Orð og lag: Heri Nolsøe
Viðmerking: Yrktur í 1992.
Tríggjar gentur ganga so fittar har á rað,
tær henta sóljur og eru í góðum lag,
og tær hoppa og dansa og sólin skínur blíð,
tær hava gloymt bæði stað og tíð.
Og fuglarnir syngja eitt vakurt tónalag,
eg síggi teir flúgva, flúgva langt avstað.
Teir fríðir og frælsir sveima runt í kring,
teir syngja í kór og seta tónating.
Og vindurin strýkur gjøgnum purluta hár,
eg standi og hyggi og felli gleðistár.
So leikandi lætt ígjøgnum grasið ganga tær,
angin av bønum meg mót himli bar.
Og tjøldrini syngja eitt vakurt tónalag,
eg síggi tey flúgva, flúgva langt avstað.
Tey fríð og fræls fara sveimandi í kring,
tey syngja í kór og seta tónating.
Í blomstrutum kjólum sveima genturnar á tá,
við veitirnar bøurin so sóljuskrýddur lá,
og firvaldar kátir dansa summardans á rað,
viðhvørt teir hvíla seg við blómublað.
Og fuglarnir syngja eitt vakurt tónalag,
eg síggi teir flúgva, flúgva langt avstað.
Teir fríðir og frælsir sveima runt í kring,
teir syngja í kór og seta tónating.


text:
Ingi Samuelsen
20.04.2017 - 13:45
Um góðar tvær vikur verður møguleiki at uppliva sangleikin ”High School Musical 2” í Havn framførdur av 10. floks næmingum á sangbreytini í Fuglafjarðar skúla.
Næmingarnir á eNámi høvdu fleiri sera væl eydnaðar framførslur í Mentanarhúsinum í Fuglafirði fyrr í mánaðinum, og móttøkan var so mikið góð, at avgerð er tikin um at seta leikin upp í Norðurlandahúsinum eisini.
Framførslurnar í Norðurlandahúsinum vera sunnudagin 7. og mánadagin 8. mai.
High School Musical 2 hevur alt tað, ein sangleikur eigur at hava: Tónleik, sang, sjónleik og dans. Umleið 60 næmingar hava verið á Sangleikabreytini í ár, og tað eru hesi mongu ungu, ið spæla, syngja, dansa, stýra teknikki o.a.
Bárður á Lakjuni týddi leikin og sangirnar úr enskum. Edmund Williamson var eisini partur av týðingararbeiðinum. Leikurin er bygdur á filmin við sama heiti. Peter Barosschini og William Simpatico eru høvuðsmenninir handan filmin og upprunaliga leikin.
Marjun Djurhuus og Bárður á Lakjuni hava Sangleikabreytina undir hond. Næmingarnir eru úr Gøtu, Leirvík, Fuglafirði, Strondum og skúlanum við Streymin.


text:
Fundarrúmið
Hotel Skálavík er sera væl egnað til fundar- og skeiðsvirksemi. Vit á Hotel Skálavík hava møguleika at bjóða bæði hølið, gisting og mat á staðum.
Vit bjóða fundarpakkar bæði við og uttan gisting. Á høgru síðu sær tú dømið um, hvussu okkara fundarpakkar kunnu setast saman. Tú ert altíð vælkomin at skrivað til okkkum á booking@hotelskalavik.fo ella ringja 345900, so geva vit tær eitt tilboð, ið hóskar júst til tín.
Fundarrúmið kann hýsa upp í 40 fólkum, og er til tykkum at ráða yvir, og útgerðing fylgir við:
Høllin
Høllin er sera væl egnað, og er eitt upplagt høvi til størri fundarvirksemi, og hevur alla útgerð tøka til høvið. Høllin umframt fundarsalurin við dragihurð ímillum, kann hon rúma upp í 400 fólkum.
Havastovan
Tann lítla Havastovan, sum er ímillum gongirnar, har kømruni eru, gevur góðar rammur til millum annað bólkaarbeiði hjá smærri og størri fyritøkum. Til ber at seta ein skilavegg upp, soleiðis at rúmið er meira atskilt frá gongini. Í Havastovuni er pláss fyri umleið 20 fólkum.
G.G: Tá talan er um fundarpakkar við 15 ella fleiri fundargestum, ber til at velja forrætt og dessert eftir matskránni, og annaðhvørt lambskjøt ella oksakjøt við tilhoyri sum høvuðsrætt.
Uttan gisting fyri hvønn:
kr. 699
Við gisting fyri hvønn:
kr. 1.499
Uttan gisting fyri hvønn:
kr. 899
Við gisting fyri hvønn:
kr. 1.699
Ring og bílegg á
34 59 00


text:
Seinastu tíðina hevur ferðaleiðaraskeið verið fyriskipað á Fiskivinnuskúlanum í Vestmanna. 23 fólk sum ynskja at bjóða ferðafólkum vælkomnan til Føroya.
Mikudagin í farnu viku vóru komandi ferðaleiðararnar í Vinnuhúsinum og fingu kunning um ymisk vinnuviðurskifti. M.a. var kunnað um hvørjar uppgávurnar hjá Arbeiðsgevarafeløgunum og vinnugreinafeløgunum í Vinnuhúsinum hava. Harumframt um, hvussu okkara arbeiðsmarknaður er skipaður, í hvørjum vinnugreinum fólk í Føroyum arbeiða, hvussu arbeiðsvirkin vit eru. Somuleiðis um tær ymisku vinnugreinarnar, hvussu tær arbeiða á hvørjum marknaðum o.l.


text:
Fokus á ferðavinnu í Eysturkommunu
Komandi mánaðirnar verður 25 ára gamla Marjun Andreasardóttir úr Syðrugøtu í starvsvenjing hjá Eysturkommunu. Hon tekur í løtuni eina útbúgving innan Leisure Management við fokus á ferðavinnu, og kemur í síni starvsvenjing at arbeiða við at menna ferðavinnuna í kommununi.
Marjun byrjaði sína starvsvenjing tann 13. februar og verður fram til summar. Hon kemur m.a. at arbeiða við ferðavinnupakkum og -skeltum, fyrireika kunningardiskin í nýggja býráðshúsinum, samstarva við teir ymsu aktørarnar í kommununi og at skipa fyri átøkum annars fyri at menna ferðavinnuna í kommununi.


text:
Torg fyri føroysk ph.d.lesandi stovnað
Ein Facebook bólkur er stovnaður fyri ph.d.lesandi i Føroyum og føroysk ph.d. lesandi uttanlands. Endamálið er at hava ein miðil til at samskifta við um evni av felags áhuga, at kunna spyrja onnur um ráð, at kunna um tiltøk, útgávur og annað.
Tað er Granskingarráðið, sum hevur tikið stig til bólkin, eftir at hava tosað við fleiri ph.d.lesandi, sum sakna onkran felagsskap at samskifta í.
Tað hava seinnu árini verið í minsta lagi føroysk 50 ph.d.lesandi í gongd í senn, minna helvtin í Føroyum og hini serliga í Danmark, Onglandi og Skotlandi.
Fyri nøkrum árum síðani tóku nøkur ph.d.lesandi í Føroyum stig til at hittast um mál av felags áhuga og skipaðu fyri tiltøkum nakrar ferðir. Hetta datt niðurfyri aftur, tá stigtakararnir høvdu lokið ph.d.prógv.
Bólkurin eitur Føroysk ph.d.lesandi. Ert tú ph.d.lesandi kanst tú biðja um limaskap i bólkinum. Saknar tú onkran ph.d.lesandi, sum tú veitst um, í hesum bólkinum, bjóða teimum so við ella send Granskingarráðnum eini boð.
Granskingarráðið roynir at skráseta øll føroysk ph.d.lesandi og granskarar í Heilagrunninum. Saknar tú onkran har, so frætta vit fegin frá tær á Facebook ella á gransking@gransking.fo


text:
Kiran Jóanesarson
18.05.2017 - 22:39
Havsbrún í Fuglafirði hevur sanniliga úr at gera í hesum døgum.
Virkið, sum tekur í móti veiðuni hjá flestu svartkjaftaskipunum í løtuni, hevur havt úr at gera higartil í vikuni.
Skipini Fagraberg og Høgaberg, sum komu inn fyrr í vikuni, hava landað ávikavist umleið 1200 tons og 1700 tons av svartkjafti.
Jupiter úr Gøtu kom á Fuglafjørð við umleið 2000 tonsum av svartkjafti, og polska skipið, Janus, sum íslendarar eiga, kom á Fuglafjørð í vikuni við umleið 1200 tonsum.
Í gjár kom Tróndur í Gøtu á Fuglafjørð við umleið 1400 tonsum av svartkjafti, og tá teir hava landað eigur Borgarin tørn at landa sína svartkjafta last.
Skipini hava øll fiskað svartkjaft í føroyskum sjógvi, og talan hevur verið um góðan fiskiskap.


text:
Nakrar dagføringar eru gjørdar í námsætlanini fyri føroyskt. Talan er um smærri broytingar í sambandi við bæði skrivligu og munnligu próvtøkurnar í føroyskum í 9. og 10. flokki. Broytingarnar fevna í høvuðsheitum um dagføringar av mannagongdum í sambandi við próvtøkurnar. Væntandi fara samsvarandi dagføringar eisini at verða gjørdar fyri lærugreinina danskt.
Dagføringin í sambandi við skrivligu próvtøkurnar í føroyskum snýr seg m.a. um, at próvtøkan, ístaðin fyri fyrisøgn og mállæru, í framtíðini skal fevna um mál- og lesifatan. Hetta hevur ávirkan á, hvussu tann skrivliga próvtøkan verður løgd til rættis frameftir.
Eisini í sambandi við munnligu próvtøkuna eru ávísar smærri dagføringar gjørdar. Sí dagførdu námsætlanina fyri føroyskt, undir eftirmetingar og próvtøkur.
Nýggjur próvtøkuháttur í munnligum føroyskum
Seinasta árið hevur Mentamálaráðið saman við Námi fyrireikað ein nýggjan próvtøkuhátt í føroyskum. Tað snýr seg um sonevnda synopsu-próvtøkuháttin, har næmingurin fær betri møguleikar at fara í dýpdina við próvtøkuspurninginum áðrenn farið verður til próvtøku. Vegleiðing at nýta í sambandi við nýggja synopsupróvtøkuhátting sæst her.


text:
Julia Timosjenko
Julia Timosjenko (ukreinskt Ю́лiя Boлoди́MиpiBHa TиMoшéHko) hevur í tveimum umførum verið forsætisráðharri í Ukreina; 24. januar 2005 til 8. september 2005 og 18. desember 2007 til 4. mars 2010. Í 2010 stillaði hon eisini upp til forsetavalið í landinum, men tapti tepurt til Viktor Janukovitsj. Hon var í oktober 2011 dømd til sjey ára fongsul fyri maktmisnýtslu í sambandi við eina gassavtalu hon gjørdi við Russland. Timosjenko hevur sitið fongslað síðani 2011, og verður mett at vera høvuðsmótstøðupolitikkarin hjá forsetanum Viktor Janukovitj. Hon varð leyslatin úr fongsli í februar mánað 2014. Tað eru broytingar í revsilógini sum eru samtyktar. Og tað eru hesar broytingar sum slóða fyri at Timosjenko verður leyslatin. Atkvøðugreiðslan var send beinleiðis í ukrainska sjónvarpinum. Timosjenko var ein av leiðarunum fyri oransjurevolusjónini í 2004.


text:
Henry Samuelsen var leiðandi kokkur, tá Áarstova bjóðaði til heystkvøld fríggjakvøldið, har John Mikkelsen er matstovuleiðari í øllum økinum, sum tey rópa Heima í Havn. Nýggjastu tænastuhús eru Dandastova, sum er í tveimum hæddum, har opið er inn í Barbara Fish House gjøgnum kjallaran. Fiskamatstovan, Barbara, er í kvøld við í kapping hjá Den danske spiseguide í Præstø á Suðursælandi, at gerast ársins matstova, ið borðreiðir við fiski og skeljadýrum. Kappingin er móti Hummer í Keypmannahavn, Philkjær í Aarhus og Admiralen í Kolding.
John Mikkelsen er við í somu kapping at verða kosin ársins tænari, årets tjenerprofil, og Michelinvinnarin Poul Andrias Ziska at gerast fremsti kokkur í ríkinum, årets kokkeprofil, í kapping við tríggjar aðrar kendar kokkar. Tað er Bent Christensen, sum skipar fyri, og sum eisini skrivaði bókina hjá Sprotanum um KOKS, sum hann á niðaru myndini signerar á Hotel Føroyum fyri jól í 2012.
Heystkvøldið hjá Henry byrjaði við at skifta orð um tað nýggjasta úr Katalonia. Jóhann, ið fylgur væl við gongdini á gomlu saltfiskamarknaðunum hjá føroyingum, hevði gjørt seg út við einum katalonskum merki í reversinum, beint undir Nólsoyar Pálli. Fedralandssangurin sigur, at einki kann røra hjartastreingir sum móðurmálið. Men eg haldi at ítøkilig stremban eftir og markering av einum greiðum ynski um sjálvstýri, rørir hjartastreingir minst líka nógv. Í hvussu er eitt fríggjakvøld meðan mannfólkastákan hoyrist úr køkinum.
Henry Samuelsen er tretivu ár og hevur verið í kokkavinnuni síðan 2004. Hann hevur siglt og er útbúgvin á Hotel Føroyum. Fyri mongum árum síðan var eg lærari hjá honum og uppdagaði straks, at Henry var eins eygagóður í køkinum á hægst mettu føroysku matstovuni, ið sambært Trip Advisor er Áarstova.
Fyrsta servering frá Henry er knasandi broyskin fótamørður, sum snack, í urtakremi við orkniskum Raven øli afturvið. Urtakremið smakkar frískligt av sitrón og sinnoppi, og smakkfulla ølin tekur ikki yvirhond, men er eitt gott bakstøði til henda heimliga heystrætt.
Onnur servering Henrys er eitt tað mest krevjandi at evna til í nøkrum køki, tað eg veit. Tað er tatar, sum er rátt, malið kjøt, í hesum føri úr tjógvi og hjarta av lambi. Grøna tilhoyrið, karsi, dill og skallottuleykur, olja og sitrónsaft, saman við snerktum breyðmolum, geva kjøtinum eitt smakkperspektiv og ein konsistens, sum gerst ein frísk og rúmlig fragd. Tá John kemur við einum turrum italskum Barbaresco reyðvíni, verður skorið ígjøgnum tatarupplivilsið, so tú bara smakkar og smakkar, og púra gloymir, at tú etur. Ein himmalskur heystbiti frá Henry og teimum.
Triðja servering er lambssúpan við eplum. Í supanini, sum knýtir tað siðbundna og tað óvæntaða modernaða, eru purrur og rótfruktir, olja úr bótarurt, og so hakkað konfiterað lamb sum tað besta, mált í strukturi. Ein brúpleypsdøgurði í sjálvum sær. Ikki minst tá John setur eina smakksterka piont noir frá franska Gerhard Bertrand, sum Áarstova samstarvar við, á heystborðið.
Fjórði borðiskur er súlta, livur og bógvur, á snøgt skornum snerktum breyði við grønum karsa. Leykkompottur er smakkaður til við sjerriedikki. Afturvið skola vit góman við sjerri úr Montilla í Spania, Amontillado, sum Mortan í Hamrabyrgi fann uppá at njóta afturvið serliga ræstum og feitum føroyskum lambskjøti.
Fimti rættur er høvuðsrætturin hjá Henry hetta heystkvøldið í Áarstovu. Tað er háryggur av lambi, lammekrone, sum danir siga, og rack of lamb, sum bretar siga. Afturvið eru epli, purra og myrkir smakksterkir shiitake soppar, sum verða nógv brúktir í japanskum køki. Til høvuðsrættin velja vit eitt reint syrah vín úr Côte-Rôtie í Fraklandi. Eftir høvuðsrættin fáa vit ein gyltan rølikukryddaðan heimasnaps.
Omaná er súrepli við vaniljuísi og kaneli. Afturvið verður skonkt Banyuls frá víngarðinum hjá Gerard Bertrand í Suðurfraklandi. Tað er sum portvín við djúpum blommusmakki. Innan kaffi fáa vit eina lundabjór, Puffin Ale, frá Orknoyggjum. Tá kaffi endaliga kemur á borðið, er tað við myrkari og hvítari sjokulátu og sponskum brandy frá Emilio Lustau.
Henry eigur heiðurin fyri væleydnaða heystkvøldið við háryggi á Áarstovu. Men eins og á øllum matstovum er alt eitt toymi, har hvør einstakur hevur sín týdning at halda øllum gangandi frá innkeypi, til matgerð í køkinum og at bera út á borðið og møta gestinum. Øll hesi lið verða handfarin so professionelt, at tað er til hægsta støðumet eftir lærarabókini. Og tá leiðandi kokkurin hevur yvirskot til at filma til fotografin og geva honum eitt skálkabros, so er avrikið fullkomið. Manga takk, Henry og øll tit í Áarstovu hetta framúr heystkvøld!


text:
Felags vegleiðing
Í lestrarvegleiðingini kanst tú fáa ráð í lestrarspurningum í sambandi við útbúgvingina.
Hetta kundi verið lestrarspurningar sum:
- lestrarval
- lestrarteknikk og vanar
- lestrarmøði
- lestrarvirkni
- akademiskt arbeiðslag
- námskipanir
- akademiskt arbeiðslag
- fyrireiking til próvtøku
- um próvtøkuótta
- klagumøguleikar
- góðskriving av lestrartíð og próvtøkur sum vunnin eru aðrastaðni
- møguleikar fyri lestur í útlandinum
- at skriva CV, starvsumsóknir o.a.
Tørvar tær vegleiðing, ert tú vælkomin til at seta teg í samband við lestrarvegleiðingina. Øll vegleiðing fer fram í trúnaði.


text:
Mads Glæsner
Mads Glæsner (føddur 18. oktober 1988) er danskur elitu svimjari. Mads Glæsner svimur fyri Vestegnens Aqua Team (VAT), hann hevur fyrr svomið við Sigma. Glæsner hevur sett fleiri norðurlendsk met. Hann eigur metini á langbana (50 metra bana) í 400m og á stuttbana í 200, 400, 800 og 1500 metrum. Sí Norðurlendsk met í svimjing.
Innihaldsyvirlit
- 1 Lívsleiðin í altjóða svimjing
- 1.1 OL í Beijing 2008
- 1.2 EM í svimjing á stuttbana 2008
- 1.3 World Cup 2009 í Moskva
- 1.4 World Cup 2009 í Stokkholmi
- 1.5 World Cup 2009 í Berlin
- 1.6 Heimsmeistarakapping á stuttgeil í Dubai 2010
- 1.7 Heimsmeistarakapping á langgeil í Shanghai 2011
- 1.8 EM 2011 á stuttbana í Stettin í Póllandi
- 1.9 2012 OL í London
- 1.10 2012 HM í svimjing á stuttgeil (25 m) í Istanbul
- 2 Heiður
- 3 Keldur
Lívsleiðin í altjóða svimjing[rætta | rætta wikitekst]
OL í Beijing 2008[rætta | rætta wikitekst]
Glæsner luttók fyri fyrstu ferð til Summar OL 2008 (Olympisku Leikirnar) í Beijing í greinunum 400 m frí og 1500 m frí fyri menn.
EM í svimjing á stuttbana 2008[rætta | rætta wikitekst]
Mads Glæsner luttók á evropameistara kappingini 2008 í Rijeka í Kroatiu 11.-14. desember 2008. Besta úrslit hansara til hesa kapping var bronsu merki í 400 m frí við tíðini 3:39.77.
World Cup 2009 í Moskva[rætta | rætta wikitekst]
Mads Glæsner vann silvur í 400m frí á stuttbana hjá monnum til World Cup stevnuna í Moskva í november 2009 við tíðini 4:40.10. Í kappingini 1500 frí á stuttbana hjá monnum vann Glæsner bronsu við tíðini 14:43.44. Ta kappingina vann føroyski Pál Joensen við tíðini 14:32.64. Vitaly Romanovich frá Russlandi vann silvur við tíðini 14:39.51.
World Cup 2009 í Stokkholmi[rætta | rætta wikitekst]
Glæsner vann gull í 400 frí á stuttbana hjá monnum á World Cup stevnuni í Stokkholmi í Svøríki í november 2009. Hann vann við tíðini 3:38.78. Føroyski Pál Joensen gjørdist nummar 5 til hesa kapping við tíðini 3:40.16. Mads Glæsner svam eisini teinin 1500 m frí hjá monnum á stuttbana. Hann vann bronsu við tíðini 14:39.88. Vinnarin av 1500 frí gjørdist Federico Colbertaldo úr Italiu við tíðini 14:28.35 og nummar tvey gjørdist Pál Joensen úr Føroyum við tíðini 14:32.59
World Cup 2009 í Berlin[rætta | rætta wikitekst]
Glæsner vann silvur í 400m frí á stuttbana hjá monnum á World Cup stevnuni í Berlin í november 2009. Mads Glæsner svam við tíðini 3:37.75.
Heimsmeistarakapping á stuttgeil í Dubai 2010[rætta | rætta wikitekst]
Glæsner luttók á heimsmeistarastevnuni í svimjing á stuttgeil, sum var í Dubai í desember 2010. Glæsner vann silvur í 1500 metrum frí við tíðini 14:29.52.[1]
Heimsmeistarakapping á langgeil í Shanghai 2011[rætta | rætta wikitekst]
Mads Glæsner luttók á HM í svimjing 2011 í Shanghai. Hann luttók í 200 m frí, 400 m frí, 800 m frí og 1500 metrum frí. Hann svam seg ikki í finaluna á nøkrum av hesum teinunum. Hann gjørdist nummar 32 í 200 m frí, nummar 12 í 400 m frí við tíðini 3:48.41, nummar 11 í 800 m frí við tíðini 7:54.57. [2] og nummar 13 í 1500 m frí við tíðini 15:12.52.[3] Vinnarin í 1500 m frí gjørdist kinverjin Sun Yang við tíðini 14:34.14, sum var nýtt heimsmet. Føroyski Pál Joensen gjørdist nummar fýra í finaluni við tíðini 14:46.33.[4] Glæsner hevur kvalifisera seg til OL í 400 m frí.[5] Tá HM var í Shanghai kláraði hann akkurát ikki at kvalifisera seg í 1500 m frí til HM, 800 m frí er ikki ein OL disiplin. Glæsner skal sostatt svimja fyri Danmark í 400 m frí til OL 2012 í London og Pál Joensen skal umboða Danmark í 1500 m frí. Glæsner kann tó náa at kvalifisera seg til 1500 m frí eisini. Tað kunnu í mesta lagi 2 svimjarir svimja í teimum einstøku kappingunum fyri hvørt landi.
EM 2011 á stuttbana í Stettin í Póllandi[rætta | rætta wikitekst]
Mads Glæsner luttók á EM á stuttbana í Stettin í Póllandi í døgunum 9. til 11. desember 2011. Hann vann silvur í 400 m frí og í 1500 m frí. Í 400 m frí svam hann við tíðini 3:39.30, meðan vinnarin Paul Biedermann svam við tíðini 3:68.65.[6] Føroyski Pál Joensen gjørdist nummar fýra í hesi kappingini. Glæsner svam við tíðini 14:29.88 í 1500 m frí.[7] Hann svam skjótast av teimum 10, sum svumu í finalu heatinum, men av tí at polakkin Mateusz Sawrymowicz svam skjótari í innleiðandi heatininum um morgunin við tíðini 14:29.81, so gjørdist hann vinnari. Teir sum hava bestu tilmeldingartíðirnar sleppa beinleiðis í finaluna, men hinir sum svimja í spakuligari heatunum kunnu tó vinna, um teir svimja skjótari enn teir sum svimja í finalu heatinum.
2012 OL í London[rætta | rætta wikitekst]
Mads Glæsner luttók á OL í London í 2012. Hann vann onki heiðursmerki.
2012 HM í svimjing á stuttgeil (25 m) í Istanbul[rætta | rætta wikitekst]
Mads Glæsner luttók á HM í svimjing á stuttgeil í Istanbul í Turkalandi í desember 2012. Hann vann upprunaliga gull fyri Danmark í 1500 m frí við tíðini 14:30.01, men í juni 2013 avdúkaðu dopingroyndir, sum vóru gjørdar undir kappingunum í Istanbul, at Mads hevði tikið eitt ólógligt evni, sum nevnist levomethamphetamine, og orsakað av hesum varð avgjørt, at hann skuldu missa øll heiðursmerki, ið hann hevði vunnið á hesi svimjistevnuni. Í somu kapping vann fyrsti føroyingur nakrantíð eitt HM heiðursmerki, tá Pál Joensen gjørdist nummar trý við tíðini 14:36.93 og harvið vann bronsu, eftir at Mads misti sítt gull heiðursmerki, merkir tað samstundis, at bronsuheiðursmerkið hjá Pál verður broytt til eitt silvur heiðursmerki.[8] Glæsner svam eisini 400 m frí og vann upprunaliga bronsu í tí kappingini við tíðini 3:40.09, men orsakað av positivu dopingroyndini misti hann eisini hetta heiðursmerkið.[9]
Heiður[rætta | rætta wikitekst]
- 2014 - Dansk Svømmeunions pris ”SVØMs aktives æresbevis”.[10]
Keldur[rætta | rætta wikitekst]
- ↑ Omegatiming.com við tíðum frá HM 2010 á stuttbana í Dubai.
- ↑ Omegatiming.com
- ↑ Omegatiming.com, innleiðandi í 1500 m frí.
- ↑ Omegatiming.com, finalan í 1500 m frí
- ↑ Politiken.dk, Glæsner var dybt skuffet over sin OL-billet
- ↑ Omegatiming.com
- ↑ Omegatiming.com
- ↑ Svimjing.com Mads Glæsner missur eisini HM-gullið í 1500 frí
- ↑ Fina.org PR 47 - FINA Doping Panel Decision: Mr. Mads Glaesner (DEN)
- ↑ Svoem.dk, Mads Glæsner modtager pris af Dansk Svømmeunion ved Danish Open
- dif.dk
- Omegatiming við tíðum frá World Cup í Moskva 2009 í 400 frí.
- Omegatiming við tíðum frá World Cup í Moskva 2009 í 1500 frí.
- Omegatiming við tíðum frá World Cup í Stokkholmi 2009 í 400 frí.
- Omegatiming við tíðum frá World Cup í Stokkholmi 2009 í 1500 frí.
- Omegatiming við tíðum frá World Cup í Berlin 2009 í 400 frí.


text:
Árni Gregersen, ting.fo 25.12.2016 (12:18)
Fara at gera lýsi í Leirvík
At virðisøkja føroyska fiskatilfeingið og fáa sum mest av tí til høldar, hevur altíð verið eitt av málunum hjá Faroe Marine Products - Høvdavirkinum - í Leirvík.
Virkið hevur í mong ár turka høvd og ryggir, sum fyrst og fremst er selt til stóra afrikanska landið Nigeria, men hesi seinastu árini hevuvr hetta ikki latið seg gjørt, tí marknaðurin í Nigeria hevur verið afturlatin.
Ti hevur verið neyðugt við nýhugsan ella innovatión. Í løtuni framleiðir virkið tí djóraføði til týska marknaðin, samstundis sum klárt verður gjørt til at framleiða lýsi.
Maskinurnar til hesa framleiðslu eru settar upp og tað er so at siga klárt at fara undir lýsiframleiðsluna.
Fiskalýsi verður brúkt í heilsutilskotsvinnuni umframt ein partur til heiluvág.
Í løtuni arbeiða 20 fólk í framleiðsluni á Høvdavirkinum. Uppsjóvarfyritøkan Vrðin hevur keypt seg inn í virkið og eigur nú helvtina av Faroe Marine Products.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tvístøða kjaksending 26 - Fólk undir illgruna fyri brotsverk vera nevnd við navni alment
Spurningur: "Tá ið søgur um brotsverk eru at lesa í útlenskum miðlum, kemur tað ofta fyri at tann ið er undir illgruna verður nevndur við navni. Hetta kemur – so at siga – ongantíð fyri í Føroyum. Heldur ikki tá ið talan er um kend fólk. Er tað rætt at gera so? Eiga vit ikki at vera varðin við at nevna fólk við navni, um so er at tey nú eru ósek tá ið avtornar? Hinvegin, so haldi eg at tað er fínt at man nevnir navni, um so er at viðkomandi er dømdur. Hvat halda tit?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
So ymisk og tó
Reyðmaðkurin hvørvur úr troyttari jørð
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Steðgið søluni av fiskiloyvum!
At selja fiskiloyvi saman við skipum, er brot á ognarrættin hjá føroyska fólkinum til alt fiskatilfeingið. At reiðararnir sleppa at stinga hundraðtals miljónir í egnan lumma frá sølu av fiskiloyvum er heilt einfalt rán.
Undir páskotinum um at veita tryggleika fremur Løgtingið brot á ognarrættin hjá føroyska fólkinum til fiskiríkidømið, tí reiðarar í hesum myrkaspælinum at stinga hundraðtals miljónir í egnar lummar, tá teir selja almenn fiskirættindi.
Og myrkaspæl er hetta, tí sitandi løgtingslimir vita fullvæl av, at reiðarar selja fiskirættindini hjá landinum saman við skipunum fyri upphæddir, sum aloftast eru fleiri ferðirnar skipavirðið.
Longu nú hava fleiri av stóru reiðarunum sníkt seg út úr vinnuni við hundraðtals miljónum á bankabók, meðan skuldin í vinnuni bara økist.
Myrkaspæl er tað eisini tí at løgtingslimir vita væl av, at fiskiloyvini í alt størri mun fara á útlendskar hendur. Ikki bara enda tey á alt færri hondum, men útlendskur kapitalur er í vaxandi mun uppi í spælinum, hóast hann ikki sæst á skjølunum. Hann sæst ikki í keypsskjølunum og hann sæst illa í roknskapinum. Men hann er har.
Risaupphæddirnar, sum goldnar verða fyri fiskiloyvini, eru ikki annað enn stuldur av teimum hundraðtals miljónum, sum áttu at farið í almenna ogn. Men nú fara tær allar í privatar lummar.
Verður hesin nyttuleysi dansurin um gullkálvin ikki steðgað, situr Føroya fólk eftir við ongum, og Løgtingið missur allar møguleikar av hondum at reka skilagóðan fiskivinnupolitikk. Verður ørskapurin ikki steðgaður, er vandi fyri umfatandi samfelagskreppu, tá øll fiskivinnan fer á heysin næstu ferð tað lotar av hanakjafti.
At bankarnir skunda undir øra dansin um gullkálvin, er einki at ivast í. Bankum líkt tevja teir roykin av vinningi tá virði verða skrúvað upp í loftið. Heimsumfatandi fíggjarkreppan stendst akkurát av tí sama – av ørliga uppskúvaðum fastognarvirðum, sum ikki hava fast undir føti.
Løgtingið kann bjarga sær æruni við at steðga øllum handli við fiskiloyvum í stundini. Ikki hevur Løgtingið nógv at breggja sær av, tá um ræður lógina um vinnuligan fiskiskap, men enn stendur ringasti skaðin at bjarga.
Sjálvandi skal Løgtingið smíða nýggja lóg um vinnuligan fiskiskap, men tað kann taka drúgva tíð at finna neyðugu semjurnar um málið. Og tá er ikki óvanligt at lóggevandi ting seta bráðfeingis tiltøk í verk, fyri at ikki størri skaði skal standast av.
Og nú er bera eitt at gera – at steðga allari sølu av fiskiloyvum.
Subscribe to: Post Comments (Atom)


text:
Yrkingasavnið,"Bónusyrkingar", sum Sanna Andrassardóttir Dahl, hevur týtt úr íslenskum, er fylt við yrkingum, ið speirekandi gera gjøldur við og kritisera forbrúkarasafelagið. Birgir Kruse, bloggari, fegnast um útgávuna av hesum yrkingasavninum. "Takk fyri at tit fluttu ransakandi, íslenska satiru inn í okkara mál. Tað var dagsins gula bónus!"
Birgir Kruse eftirlýsir á bloggi sínum, Birkblog, føroyska satiru. Ongin ólavsøkukabarett var í ár, onki fríggjadagsprik hevur verið í eitt mannaminni. Langt er síðani at man hevur hoyrt frá satiristum sum Jákup Veyhe, Hilmar Jan Hansen ella skemtiliga, dulnevnda blogginum, Føroyaportalinum.
Í samrøðu við Kringvarpið í morgun, sigur Birgir Kruse, at satira kundi fingið betri rásarúm í føroyska miðlalandslagnum. Hon manglar ein almennan pall, har hon kann blíva dyrkað og borin út til øll fólk í Føroyum.
Birgir Kruse slær tó fast, at satira sjálv er nakað ið ikki kann koma úr erva, frá t.d. Kringvarpinum. Satiran livir best úti í krókunum, og má hava eitt sokallað "underground" lív. Men hon manglar ein almennan pall.
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
23. februar 2010
Í sept 2009 fekk Bragd nýggju Oilwind línuskipanina ísetta. Autoline línuskipanin typa 23-13, er fyrsta av sínum slag. Henda skipanin, er ment til teir stóru linubátarnar.
Í sept 2009 fekk Bragd nýggju Oilwind línuskipanina ísetta. Autoline línuskipanin typa 23-13, er fyrsta av sínum slag. Henda skipanin, er ment til teir stóru linubátarnar. Síðan Bragd fekk skipanina, hava teir gjørt yvir 40 túrar og hevur fiskskapurin verið hampaliga góður.
Á Bragd siga teir fylgjandi: Tá vit valdu at fara undir hesa verkætlan, var málið at betra um tær tyngjandi útreiðslurnar, sum standast av egningini. Við Oilwind Autolineskipanini, eru øll hesi mál nádd. Tað hevur verið fylgt sera væl við, hvussu væl agnskipanin egnir. Royndirnar hava víst, at skipanin egnir sera væl. Nú eru vit trýggir mans umborð, og tveir sum rekja línuna um á landi. Hetta gevur eina munandi sparing. Okkara metan er, at tað koma fleiri engdir húkar á botnin, enn við hondengdari línu. Vit hava sett umleið 55-60 línur á hvørjum túri, og vit hava roynt ymisk sløg av agni, so sum høgguslokk, goggu og suri. Vit kunnu viðmæla Oilwind skipanina til allar teir, sum hava áhuga í, at skifta til hesa nýggju líniskipan.


text:
Regin Berg, Arthur Otthamar, Iris Thomsen, Martin Mohr Olsen og Jógvan Svabo Samuelsen.
Klokkan er nú 10:32 tann 10. september 2010, og MFS er uppi á Hotel Føroyum allan dagin til Markleysa Útbúgving 2010. Tiltaki byrjaði umleið klokkan 09:00 í morgum og er heilt til klokkan 22:00 í kvøld. Tiltaki er ókeypis og sera áhugavert. Tað er bara um at koma niðan at njósnast!
Frá umleið 10:00 til 18:30 ella so, er tiltaki fyri miðnámsskúlanæmingar, ið koma niðan her at nema sær vitan um víðari lestur. Klokkan 19:00 koyra bussar oman í Deep til AfterParty! Les meira um hettar her.
Frá umleið 19:00 til 22:00 er tiltaki ætla teimum, ið ikki longur eru á miðnámsútbúgvingunum - tey ið til dømis eru farin út at arbeiða, men kundu tonkt sær at lesa víðari. Sí kvøldarskrá her!
Myndir og sjónbandaupptøkur koma út her á síðuni um nakrar dagar.


text:
30. Jan 2017
Landastrokið er skemtileikur eftir Otto Schwartz og Carl Matern. Jógvan Eliassen hevur umsett til føroyskt. Leikurin snýr seg um ein ríkan mammubeiggi, ið hevur búð í Amerika í mong ár, og kemur at vitja skyldfók í heimbýnum - borgarstjóran og hús hansara....
19. Des 2016
Vegna jólafrí er skrivstovan hjá MáF stongd frá 20. desember til 2. januar 2017. ...
23. Nov 2016
Set kross í kalendararn 3. – 5. mars 2017 og tekna teg til skeiðið ”Tak pallin” á Gjáargarði. Tríggir intensivir dagar har tú hevur møguleika at brúka eitt heilt vikuskifti í einum kreativum og spennandi umhvørvi at menna teg sjálvan. Ert tú sjónleikari, undirvísari, fyrilestrarhaldari...
16. Nov 2016
Klaksvíkar Sjónleikarafelag framførir leikin "Syndarlig jól" á gomlu brandstøðini (bunkaranum) í Klaksvík. Hetta er ikki fyri sartar sálir, og aldursmarkið er tí sett til 18 ár. Sýningarnar verða soleiðis:Fríggjadag 2. desember: Kl. 20.00Leygardag 3. desember: Kl. 19.00Sunnudag 4. desember: Kl. 20.00Atgongumerki kunnu keypast...
18. Okt 2016
Altjóða stuttleikafestivalurin - NEATA Short Play Festival 2016 - sum MáF skipaði fyri 7. - 8. oktober eydnaðist stak væl. Heili 8 lond luttóku við 16 stuttleikum. Luttakandi londini vóru: Ísland, Danmark, Svøríki, Finnland, Litava, Estonia, Lettland og Føroyar. Umleið 65 leikarar luttóku íalt umframt...
30. Sep 2016
NEATA Short Play Festival 2016 er ein leikstevna fyri áhugaleikfeløg, ið eru limir í NEATA (North European Amateur Theatre Alliance). Í 2016 er MáF vertur fyri stevnuna, ið verður í Føroyum í døgunum 7. - 8. oktober. Umframt Føroyar luttaka íalt 7 norðurlendsk og...
24. Aug 2016
MáF skal við hesum gera vart við, at stuðulsumsóknir fyri september og 4. ársfjórðing skal vera MáF í hendiinnan 1. september 2016. Stuðul kann søkjast til alt, sum hevur við áhugaleik at gera so sum sjónleik, sjónleikaratiltøk, skeið o.a.Umsóknarskjal og meiri kunning fæst við at...
22. Aug 2016
TILMELDING 2016-2017 Vit mangla dreingir! Aldur: frá 8 ár og eldri. Tilmelding til drama/sjónleikaraskeið fer fram inni á heimasíðuni hjá Dramaverkstaðnum inni á varablaðnum "Tilmelding". Vinarliga lesið treytirnar, sum eru galdandi fyri at ganga til drama á Dramaverkstaðnum, inni á varðablaðnum...


text:
Ráð til foreldur
10 góð ráð um, hvussu tú stuðlar barni tínum best
- Hondbóltur skal vera stuttligur og fyri øll – bæði á og uttan fyri vøllin
- Vís áhuga við at koma við til kappingar/dystir – um ikki hvørja ferð so av og á
- Eggja øllum børnunum til, tá tey spæla dyst – ikki bara tínum barni
- Stuðla arbeiðinum í felagnum – tað verður virðismett, eisini av barni tínum
- Dómarin er ein vegleiðari, sum skal hjálpa børnunum – ikki finnast at avgerðum dómarans
- Hondbóltur er ein liðítróttur – liðfelagarnir vilja fegnir hava, at títt barn er við
- Virð avgerðirnar hjá venjarunum – verð positiv/ur og stuðlandi
- Stuðla og eggja til, bæði tá tað gongur við og ímóti – ikki koma við atfinningum
- Spyr um dysturin var góður og stuttligur – ikki bara um úrslit og skoringar
- Tað er barn títt, sum spælir hondbólt – ikki tú


text:
Kulturstudier
Les í Argentina, Ghana, India, Nikaragua ella Vietnam
Kulturstudier bjóðar lestur innan samfelagsvísindi og humaniora í Argentina, Ghana, India, Nikaragua og Vietnam.
Undantikið Buenos Aires eru øll lestrarstøðini í miðalstórum býum.
Støðini eru vald við atliti at infrakervi, universiteti, trygd og mentanarligum áhugamálum.
Starvsfólk hjá Kulturstudier eru knýtt at øllum, tey leggja títt lestraruppihald til rættis og syrgja fyri, at tað verður áhugavert, stuttligt og fakliga mennandi.
Les meira á www.kulturstudier.dk


text:
2 x Johannesen tala á møtum
mentan25-01-2018 - 16:15 - Jóanis Nielsen
TÓRSHAVN: Tað hevur verið siður í áratíggjur at skipa fyri eini árligari møtirøð í teimum ymisku missiónshúsunum kring oyggjarnar í vetrarhálvuni.
Í hesi vikuni verða slíkar møtirøðir – ella missiónsvikur – hildnar á fleiri støðum, millum annað í Havn, har Meinigheitshúsið bjóðar inn til møtini.
Hesi møtini eru merkt av nógvum felagssangi, onkrari sangframførslu og har ein persónur talar til samkomuna. Ein fastur partur av einum slíkum møti er tann fríi vitnisburðurin, har ein og hvør kann siga tað, sum Harrin hevur lagt honum á hjarta.
Á summum missiónsvikum er ein nýggjur talari hvørt einasta kvøld, men í ár hevur Meinigheitshúsið valt at hava einans tveir talarar – Torleif Johannesen av Nesi og Pól Johannesen úr Klaksvík. Hesir koma so at tala á øllum møtunum.
Umframt talurnar so koma fleiri kór og einstaklingar at syngja við møtini – í kvøld, hóskvøldið er tað soleiðis fløguaktuelli Heðin Askham úr Klaksvík sum fer at syngja.
Øll møtini byrja klokkan 19:30, men sunnukvøldið tó klokkan 18.00.- Við hesi møtini ljóðar ein greiður boðskapur um frelsu og fyrigeving frá Jesusi. Tí hava vit eisini


text:
Gleðilig jól og gott nýggjár
Nevndin í S&K felagnum vil ynskja tær og tínum næstu eini gleðilig jól og eitt gott nýggjár við tøkk fyri brátt farna árið.
Hent vitan:
Veitingarnar í okkara samlagstrygging verða hækkaðar 1. januar 2016. Hesar eru teknaðar hjá Føroya Lívstrygging.
S&K felagið hevur eina avtalu við TRYGD, um at S&K felagið teknar eina heiltíðar vanlukkutrygging fyri allar okkara limir. Henda vanlukkutrygging er á upp til 500.000 kr.
Somuleiðis fáa allir S&K limir ein munandi avsláttur frá TRYGD uppá allar teknaðar tryggingar teknaðar hjá TRYGD.
1. mai 2016 fer lønin upp við 2,25%. Lønin hjá øllum S&K limum skal upp við hesum % satsi.
Allir limir í S&K felagnum, ið arbeiða yvir 20 tímar um vikuna, eru fevndir av starvsmannalógini og hava tí rætt til løn frá arbeiðsgevara frá 1 tá teir eru sjúkir. Hettar er galdandi fyri baði fastlønt og tímalønt.
Hesir S&K limir kunna sostatt ikki trekkjast í løn vegna sjúkrafráveru.
S&K felagið hevur aðalfund leygardagin 5 mars 2016 kl. 19:00 í húsinum hjá S&K felagnum, Traðavegur 20 í Havn.
Vinarliga Pætur, Palma, Eyðgerð, Poula og Emy


text:
Gonguteigur
Børnini skulu læra, at tey skulu brúka gonguteig, um ein slíkur er nærhendis.
Vís børninum ferðsluskeltið, sum ímyndar gonguteig.
- Greið børnunum frá, at skeltið vísir bilunum, at fólk til gongu skulu tvørtur um vegin
- Greið frá, at bilførarar kanska ikki altíð geva sær far um fólk, ið ganga tvørtur um við síðuna av gonguteiginum, og at børnini tí altíð skulu brúka gonguteigin
Venjið á einum gonguteigi
Áðrenn tit ganga tvørtur um gonguteigin, skulu børnini hava lært, hvussu tey eiga at bera seg at. Tá tit venja, skulu tit ansa eftir, at
- Børnini skulu vera á gonguteiginum allan vegin tvørturum
- Børnini skulu steðga á oynni mitt á vegnum, um ein slík er, og hyggja fyri sær


text:
Barbara Holm 12.02.2018 (11:42)
Fakta: Fimm ting um føstulávint
Í dag er føstulávint ein veitsla fyri børnini, men soleiðis hevur tað ikki altíð verið. Her eru nøkur ting, sum eru góð at vita um føstulávint.
1. Nær er føstulávint?
Føstulávintssunnudagur er altíð sjey vikur áðrenn páskadag, sum er fyrsti sunnudagur eftir fyrsta fullmánan eftir várjavndøgur. Tað merkir, at føstulávintssunnudagur er millum 1. februar og 7. mars.
2. Hvat merkja orðini føstulávint og karneval?
Føstulávint kemur frá týska orðinum ”vaste lavent” ella ”fastelabend”, sum bæði merkja dagin áðrenn føstuna. Karneval kemur hinvegin frá latínsku orðunum ”carne vale”, sum merkir ”farvæl til kjøtið, sum er ein tilsiping til 40 dagar longu føstuna, sum byrjar beint eftir føstulávint.
3. Kettan í tunnuni á føstulávint
Í dag er føstulávint fyri børnini, sum lata seg í og sláa tunnu og finna kattakongin. Upprunaliga - og langt upp í 1800 talið - var føstulávint ein veitsla fyri tey vaksnu, har tey drukku rúsdrekka í stórum mongdum, ótu kjøt, dansaðu, lótu seg í grýluklæði og slógu tunnu – mangan við livandi kettu í. Kettan er ímyndin av tí ónda, sum man vil verja seg ímóti. Í dag er góðgæti í tunnuni, meðan pappírskettan situr uttaná.
4. Grýluklæði
Meðan vit í dag mangan síggja børnini sum prinsar og prinsessur, superhetjur ella kendir figurar annars, so var føstulávint upprunaliga fyri vaksin, sum lótu seg í sum bjarnir, djevlar ella annað vandamikið, sum kundi ræða tað ónda. Man rann eisini mangan á føstulávint.Tað vil siga, at man rann runt og gjørdi fortreð við onnur ella luttók í kapprenning. Orsaka av teirra mangan erotisku náttúru vóru hesi tó bannað í 1683 í Danmark.
5. Grýluveitslur
Sunnanfyri, serstakliga í Italia, bjóðaði man heilt aftur til 1500 talið til grýluveitslur, har man ikki var ílatin í grýluklæði, men hevði eina vakra, prýðiliga, leysa masku. Hetta var eisini siðvenja í Danmark fram til 1700 talið. Summa staðni í Italia eru framvegis stórslignar grýluveitslur, har gestirnir lata seg í eins og tey gjørdu í 1500 – 1700 talinum.
Kelda: Ritzau & kristendom.dk
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
07. Mar 2007
Stjórin í SEA-STAR Contractors, Jan Danielsen (høgrumegin) og Niclas Davidsen, formaður í Tofta Ítróttarfelag, taka í hondina á hvørjum øðrum eftir at sáttmálin er undirskrivaður. Vinstrumegin situr Høgni Kjeld, sum er annar av eigarunum í SEA-STAR Contractors. Aftanfyri Jann Ingi Petersen og Arnbjørn Danielsen. (Mynd:...
03. Mar 2007
Leygardagin kl. 17 spældu dreingjaliðini hjá B68 og NSÍa vinardyst á Svangaskarði. Dysturin endaði við 2-0 sigri til NSÍ, eftir at støðan í hálvleikinum var 1-0. NSÍ hevði bóltin nakað meira, men B68-liðið kempaði væl, og sum heild hekk liðið eisini heilt...
01. Mar 2007
Nógv var gjørt burturúr dystinum, tí 100 ár eru liðin síðani farið varð at spæla fótbólt í Cartagena. (Mynd: FSF.fo) Fyri aðru ferð á venjingarleguni í La Manga fór føroyska landsliðið í gjárkvøldið av vøllinum uttan at hava skorað í sjálvum dystinum. Í gjárkvøldið var...
01. Mar 2007
Lutakast hevur nú verið um hvussu spælast skal í steypakappingunum hjá kvinnum og í teimum yngru deildunum. Í steypakappingini hjá kvinnum luttaka vit ikki. Meira um hetta seinni. Tað er tó at frøast um, at vit hava umboðan í øllum steypakappingunum hjá yngru deildunum. Unglingarnir...
31. Mar 2003
Dato: 3/28/2003 Sent inn: O'malley Email: ikki upplýst 1 deild spælir kl 13:00 í morgin. Lat okkum møta fjølment at stuðla. Eg haldi tað hevði verið eitt gott hugskot um vit settu okkum saman á ein bonk...
31. Des 2002
Dato: 12/31/2002 Sent inn: sd Email: ikki upplýst Havi hoyrt okkurt um at B68 fer at hava íslendskan málverja komandi ár. Talan skal vera um málmannin hjá Grindavík. Men kanska onkur annar veit meir um hattar. Annars vil eg ynskja...
29. Sep 2002
Dato: 9/29/2002 Sent inn: Túnus Email: ikki upplýst Gott pressa B68, í dag stríddust tit sum vit kenna tykkum, tað var deiligt at vera reyður B68-ari við vøllin í Runavík í dag og hvørki hoyra ella síggja guulliigans sum tey...
28. Jun 2002
Dato: 6/28/2002 Sent inn: The Red Tribe Email: theredtribe@yahoo.com Come and visit our page, http://users.pandora.be/theredtribe Greetz from Antwerp! Dato: 6/27/2002 Sent inn: Lili Email: ikki upplýst ...


text:
Orð og lag: Gunvor Haag-Strand
Týtt: Kajfinn Hammer
1. Gjøgnum tíðarinnar sorg og pínu flýtur friður Guðs
út frá Jesu særda hjarta nú og alla ævitíð.
Tann, sum henda frið fekk smakka, fær ein himmal her á jørð,
ja, um tú vilt heimin vraka, verður sál tín frelst og frí.
Niðurlag: Hvør náði, her finst frelsa, á, hvør stórt, hon er til tín!
Hans blóð, á, sæla bjarging, er frelsa tín og mín!
2. Vilt tú ognast hesa undurfullu sælu longu nú?
Legg ei í hvat onnur hugsa, gakk tú Orðsins smala veg!
Ei á vegnum mást tú steðga fyrr enn Golgata tú nær,
tveit har tína synd á Jesus, eymt Hann kallar nú á teg!
3. Síðan mást í dópsins grøv tú stíga, sum tín Frelsari,
tú í hesum Honum fylgja mást og ganga sama veg!
Andans gávu Hann tær gevur, – nýggjar tungur fært tú við,
so tú Honum fult kanst tæna, Hann, sum doyði fyri teg.
4. Og tá Jesus skjótt skal heinta Sína brúður heim til Sín,
skal eitt ævigt gleðiár tú njóta heima Himli í,
saman við Tí Frelsta Skara, sum Hann keypti dýrt við blóð,
endað lívsins kvøl og møði, endað náðarinnar tíð!
Niðurlag: Men nú, nú finnist frelsa, á, hvør stórt, hon er til tín!
Hans blóð, á, sæla bjarging, er frelsa tín og mín!


text:
Føroyskir sangtekstir
- Alt er míns Faðirs verk
- Av hæddum himmalskum klárum
- Deyður við tær, Harri, tú ert nú mín
- Eg veit ei, hvat tað næsta er
- Einaferð á knæ við krossin birtist
- Fjart í sál míni spælir eitt yndisligt lag
- Gev Jesusi rúm á jólum
- Harri, tú meg tókst í tína hond
- Heilaga nátt, so kvirrar stjørnur glampa
- Hvønn ein andadrátt, vit draga
- Kom, Andi Guds, sum í mær festi búgv
- Kristus reis upp triðja dag – halleluja
- Kúr ei sál, sum av vónloysi, longsli ert skerd
- Løtt úr blundi hvør og ein
- Nú eg eri tín
- Tá eg standi við Kristusar dómstól
- Tá ið lívið gevur okkum skursl og sár
- Tann, ið ikki eigur Jesus
- Tú ert so glaður
- Um lívið tað nýggja so mangan


text:
Í dag bleiv hildið flaggdagshald á Glyvrum. Gingið bleiv ein túrur yvir til keypssamtøkuna og aftur á skúlan. Næmingarnir høvdu teknað tað føroyska flaggið til dagin í dag, sum tey flaggaðu. Sungi… Les meira »
Leygardagin 21. apríl 2018 verður árliga Barnadansistevnan. Hesa ferð verður stevnan hildin í Sandoynni. Børn og ung úr dansifeløgum og skúlum úr øllum Føroyum koma saman at dansa føroyskan dans frá m… Les meira »
Øll børn í Føroyum hava rætt til fyribyrgjandi heilsukanning hjá kommunulækna, tá ið tey fara í skúla, og tá tey fara úr skúlanum. Sí viðfesta skriv. Laknakanning_Gigni_Heilsutrygd.pdf Les meira »
Hesa vikuna hava børnini á Brúnni havt vitjan. Lærararnir, sum skulu hava flokkarnar eftir summarsteðgin, vóru inni á gólvinum og heilsaðu upp á børnini. Í Niðristovu, sum verður til 1. A., vóru Sonj… Les meira »
Børnini í 5. flokki sungu og spældu fyri okkum í dag. Flokkurin eitur 5.a. Tey spældu sangirnar "Ró, ró, ró tín bát," "Ommur siga søgur," "Vov, vov," og "Kráka situr á brunni." Sára sang. Lea og Rósa… Les meira »
Aftur í ár riggaði garðdagurin á Glyvrum sera væl. Fitt av foreldrum og børnum møttu at hampa og fríðka um skúlagarðin. Sum undanfarin ár, so var størsta takið at mála bæði tað, ið fyrr er málað, og… Les meira »
Seinastu tíðina hevur veðrið verið sera gott, so vit hava verið ordiliga nógv úti og spælt. Ein dagin fóru vit øll niðan á vøllin at spæla eitt spæl, sum eitur "Fanga flaggið". Tað var ordiliga stuttl… Les meira »
Mikudagin 24. mai skipa vit á Glyvrum fyri árliga Forskúladegnum, har allir forskúlar í Føroyum koma saman. Dagurin byrjar kl. 9.30 og endar kl. 12. Vit møta tó á Brúnni sum vanligt, og opið er frá kl… Les meira »
Forskúlin var til 1-1-2 dag í Fuglafirði týsdagin 9. mai. Vit hildu øll, at tað var ein góður, stuttligur og spennandi dagur. Her eru nakrar myndir frá degnum. Les meira »
Vit vóru og lurtaðu eftir nøkrum fólkum úr Føroyum, Danmark og Svøríki í bókasavninum við Løkin í dag. Vit sungu eisini við. Vit hoyrdu sangir um Emil, um ein drong, sum vildi vera kongur, Sleturokk,… Les meira »
Í morgin fríggjadagin 28. apríl fara vit út á bókasavnið við Løkin, har tað verður konsert og verkstova, ið "Nordisk Nøj-det er for børn" skipar fyri. Sí www.lokin.fo. Vit fara við bussi frá Glyvra s… Les meira »
Hesa vikuna er tað Uppistova, sum skrivar tíðindabrævið. Vit hava verið til tvær ymiskar framførslur fyri stuttum. Vit hava verið í Norðurlandahúsinum til framførsluna "Skrímslið, lítla systir mín" o… Les meira »
Ferðin til Havnar at lurta eftir Eivør og Føroya Symfoniorkestri gekk avbera væl, og "Skrímslið, lítla systir mín" var ein frálík framførsla, halda vit. Vit fingu eisini stundir at vitja skrímslabygdi… Les meira »
Mánadagin fara vit á Brúnni til Havnar at lurta eftir tónleikaævintýrinum "Skrímslið, lítla systir mín," sum Eivør og Føroya Symfoniorkestur framføra í Norðurlandahúsinum. Vit fara longu kl. 8.05 við… Les meira »
Seinastu 14 dagarnar hava vit í Glyvra skúla havt lesi- og rokniskeið. Í stuttum er at siga um hetta skeið, at vit í tvær vikur bert hava hugsavnað okkum um føroyskt og rokning. Allar aðrar lærugreina… Les meira »
Í Niðristovu hava vit gjørt eitt ævintýr, og so hava vit roynt at spælt ævintýrið sum sjónleik. Vit taka ting við í forskúla; m.a. grýluting, politihattar, ein stav, byrsur hjá polistunum o.a. Kári le… Les meira »
Vit hava sligið tunnu á Glyvrum føstulávintsmánadag. Tað var stuttligt at sláa tunnu. Vit høvdu málað tunnuna frammanundan. Hon var fín. Elias gjørdist kattakongur, og vit fingu Sunkist og Caramel. Vi… Les meira »
Hesaferð eru tað børnini í Uppistovu, sum fortelja, hvat vit hava gjørt á Brúnni seinastu 2 vikurnar. Børnini siga: Vit hava tosað um, at vit fara at sláa tunnu og verða í grýluklæðum á føstulávint.… Les meira »
Í gjár vóru vit uppi á hjá hinum børnunum í skúlanum og dansaðu føroyskan dans. Vit skipaðu "Eg kendi mær ein ríkmann." 1.a skipaði "Veturin kom við kulda og kava," 1.b skipaði "Øskudólg og Sópingarko… Les meira »
Í dag er dagur nummar 100 í forskúlanum. Hetta hava vit hátíðarhildið við eini 100 daga veitslu við spølum, pitsa og dansi. Myndirnar tala fyri seg :) Les meira »


text:
Herfyri las eg valskránna hjá Fólkaflokkinum, har tey bæði siga seg hava lagt lunnar undir nýggju skúlabyggingina og vilja seta meira ferð á hana, men mínar royndir sum skúlastýrislimur seinastu 8 árini fortelja eina heilt aðra søgu.
Hesi seinastu átta árini havi eg umboðað Klaksvíkar kommunu í skúlastýrinum, fyrstu fýra árini á Skúlanum á Ziskatrøð, síðani trý ár í Ósáskúlanum, og hetta seinasta árið á samanlagda skúlanum á Skúlatrøð. Hetta hava verið átta hendingarík ár, har vit hava fingið nýggjan Ósáskúla og nú eisini hava sett sjøtul á nýggja samanlagda skúlabygningin.
Tá ið eg fyrstu ferð kom í skúlastýrið var eg rættiliga spentur, tí Ósaskúlin bleiv bygdur um hetta mundið, og eftir tað skuldi Skúlin á Ziskatrøð fara í gongd. Hetta var tíðin, tá ið Fólkaflokkurin hevði borgarstjóran, men har hendi satt at siga einki. Nógv varð tosað, men einki var klárt, og sama gjørdi, hvussu ofta vit í skúlastýrinum gjørdu táverandi borgarstjóra greitt, hvussu ringum standi skúlin á Ziskatrøð var í, so hendi einki.
Einki hendi aftur, fyrr enn núverandi býráð tók við. Tá vórðu skúlarnir lagdir saman - sjálvt um Fólkaflokkurin var hart ímóti tí - og nú er fyrsta byggistig í nýggja skúlanum ávegis. Langt um leingi eru vit komin víðari frá berum snakki til handling, og tí er tað umráðandi, at vit nú halda fram við hesum arbeiðnum og fáa 2. og 3. byggistig í verk skjótast gjørligt. Tí ræður tað um at velja tey valevnini, sum í verki hava víst, at tey eru før at fáa tingini at henda.
Sven Dahl, valevni á lista D


text:
Fráverureglur
Uppmøting
Tað er møtiskylda á øllum breytum á Miðnámi á Kambsdali. Fráverulisti verður førdur í byrjanini av hvørjum tíma. Um tú ikki ert til staðar tá, verður tað skrásett sum frávera. Vantandi innlating av skrivligum avrikum verður somuleiðis skrásett og hevur somu fylgjur sum vanlig frávera. Fráveran verður gjørd upp við jøvnum millumbilum.
Til royndir er eisini møtiskylda. Møtir næmingur ikki upp, verður hann ikki innstillaður til próvtøku!
Fráboðanarskylda
Næmingar hava skyldu til at siga skrivstovuni frá, um tey ikki fáa komið til allar sínar undirvísingartímar, bæði um tey ikki fáa komið í skúla, og um tey mugu fara úr skúlanum í skúlatíðini. Boð skulu gevast við at ringja 610 800 ella við at skriva til kambsdalur@kambsdalur.fo. Er næmingur áhaldandi fráverandi uttan at boða frá, setur skúlin seg í samband við heimið. Er eingin bati í støðuni, er næmingur at meta sum givin, og fráboðan verður send Studna.
Royndir
Næmingar hava skyldu at møta til allar fyriskipaðar royndir, so sum várroyndir og ársroyndir. Næmingur, sum uttan lógligt forfall ikki møtir til fyriskipaða roynd, verður ikki fluttur upp í næsta flokk.
Umløgd undirvísing
Næmingar hava skyldu at møta til øll fyriskipað tiltøk, sum eru partur av undirvísingini. Frávera verður skrásett sum vanlig frávera.
Frávera
Fráverur hjá næmingi verða gjørdar upp út frá einum árstímatali og eisini út frá tímatalinum í einstøku lærugreinini. Tímatalið kann skifta alt eftir vali næmingsins, men er umleið 1200 undirvísingartímar tilsamans (pultstímar) hvørt skúlaár.
Tímatalið í einstøku lærugreinunum er tað, sum er ásett í undirvísingarkunngerðini.
Samlað frávera
Tá næmingur hevur verið fráverandi frá undirvísingini:
- 4% av samlaða tímatalinum, fellur munnlig ávaring. Er fráveran innan1. november, verður næmingur innkallaður til samrøðu við lestrarvegleiðingina.
- 8% av samlaða tímatalinum, fellur skrivlig ávaring.
- 10% av samlaða tímatalinum, verða boð send Studna um, at næmingur ikki er lestrarvirkin.
- 12% av samlaða tímatalinum, verður næmingur burturvístur.
Næmingur kann eftir umstøðunum til eina og hvørja tíð verða innkallaður til samrøðu við toymið, lestrarvegleiðing ella leiðsluna.
Frávera í einstøku lærugreinini
Hevur næmingur í einstøku lærugreinini verið fráverandi:
- 10% av samlaða tímatalinum í einstøku lærugreinini, fellur munnlig ávaring.
- 15 % av samlaða tímatalinum í einstøku lærugreinini, fellur skrivlig ávaring, og næmingur verður innkallaður til samrøðu við lestrarvegleiðingina.
- 20% av samlaða tímatalinum í einstøku lærugreinini, verður næmingur burturvístur.
Næmingur kann eftir umstøðunum til eina og hvørja tíð verða innkallaður til samrøðu við toymið, lestrarvegleiðing ella leiðsluna.
Skrivlig avrik
Skrivligu avrikini eru ásett í lestrarætlanini fyri flokkin.
Næmingur skal fáa uppgávuorðingar í góðari tíð – so vítt tað ber til, minst eina viku áðrenn innlatingardagin. Øll skrivlig avrik skulu latast inn rættstundis. Skrivligu avrikini verða latin læraranum, sum skrásetir innlatingina.
Næmingur, sum manglar skrivligar innlatingar, kann verða kravdur at luttaka á t.d. skriviverkstaði uttan fyri vanligu tímatalvuna.
Uppgerð av vantandi skrivligum avrikum
Samlaða næmingatíðin verður ásett fyri eitt skúlaár, og er ymisk millum flokkar og árgangir. Vantandi skrivlig avrik verða gjørd upp javnan, og sett í mun til samlaðu næmingatíðina fyri skrivlig avrik, sum er lýst í lestrarætlanini fyri flokkin.
Vantandi skrivlig avrik verða tald saman, sett í mun til samlaðu næmingatíðina, og verða umroknað til procent.
Um næmingur manglar at lata inn skrivlig avrik, verða hesi tiltøk sett í verk:
- mangla 4% av samlaðu skrivligu avrikunum, fellur munnlig ávaring. Er hetta innan 1. november, verður næmingur innkallaður til samrøðu við lestrarvegleiðingina.
- mangla 8% av samlaðu skrivligu avrikunum, fellur skrivlig ávaring.
- mangla 10% av samlaðu skrivligu avrikunum, verða boð send Studna um, at næmingur ikki er lestrarvirkin.
- mangla 12% av samlaða tímatalinum, verður næmingur burturvístur.
Næmingur kann eftir umstøðunum til eina og hvørja tíð verða innkallaður til samrøðu við toymið, lestrarvegleiðing ella leiðsluna.
Aðrar ásetingar
Fráveran og manglandi skrivlig avrik verða gjørd upp javnan.
Næmingur skal skrivliga ella talgilt vátta móttøkuna av ávaringini. Um næmingur er undir 18 ár, fær foreldramyndugleikin skrivliga ella talgilda fráboðan um ávaringina og váttar móttøkuna.
Eftir umsókn kann næmingur sleppa undan ella partvís sleppa undan skyldini at vera til staðar sambært § 4 stk. 2 í Kunngerð um lestrar- og skilhaldsreglur.
Næmingar kunnu fylgja við egnari fráveru á heimasíðu skúlans.


text:
Thordis Hansen, Sonni Djurhuus, Anni Joensen og June-Eyð Joensen - Skúlin við Streymin
Indlæst på færøsk af Hallgerð Mote
Føroyar eru 18 oyggjar, sum liggja í Norðuratlantshavinum millum Noreg, Ísland og Skotland. Føroyar eru í ríkisfelagskapi við Danmark og Grønland.5
Føroyar eru ein tjóð, og flagg okkara eitur Merkið. Tað varð teknað í 1919, men varð ikki viðurkent fyrr enn 25. apríl 1940. Síðani 1947 hevur 25. apríl verið hildin sum flaggdagur føroyinga.7
Nýggja skjaldramerki Føroya er av einum veðri á bláum skjøldri, sum løgmaður, stjórnarráð og sendistovur brúka. Veðrurin hevur verið innsigli hjá løgmanni síðani miðøldina og var eisini á tí fyrsta føroyska flagginum, sum vit vita um.9
Tórshavn er høvuðsstaður í Føroyum og millum minstu høvuðsstaðir í heiminum. Her er løgtingið, almenna umsitingin og mangt annað, sum vanligt er í einum býi.11
Tað búgva okkurt um 50.000 fólk í Føroyum. Fyrstu ferð fólkatalið fór upp um 50.000 var í 2017. Nógvir føroyingar búgva eisini í øðrum londum, bæði í Norðurlondum og úti í heimi.13
Í Føroyum tosa vit føroyskt. Hóast føroyskt er eitt lítið mál, so er tað eitt mál við nógvum málførum. Bókstavurin “ð” er bara til í føroyskum og íslendskum skriftmáli. Tó hevur “ð” onga úttalu á føroyskum longur.15
Ólavsøka er tjóðarhátíð okkara. Hon verður hildin 28.-29. juli í Tórshavn. Á ólavsøku verður tingið sett, og nógvir føroyingar koma saman hesar dagarnar til ymisk tiltøk.17
Føroysku klæðini eru tjóðbúni okkara. Føroysk klæði verða brúkt til nógv ymisk høvi, eitt nú á ólavsøk, til brúdleyp og føroyskan dans.19
Føroyskur dansur stavar úr miðøldini. Hetta er ein dansur uttan ljóðføri, ístaðin kvøða vit. Kvæðini siga ofta søgur um hetjur úr gomlum døgum.21
Fuglalívið í Føroyum er ríkt. Umleið 54 fuglasløg eiga her um summarið. Eitt teirra er tjaldrið, sum er tjóðfuglur okkara. Sagt verður, at tjøldrini koma á grækarismessu 12. mars, og hesin dagurin verður eisini hildin.23
Vanligasti vøksturin er graslendi. Tað vaksa okkurt um 400 plantusløg í Føroyum. Eitt teirra er sóljan, sum eisini er tjóðarblóma okkara. Hon blómar í mai og juni.25
Ferðavinnan er í vøkstri. Nógv ferðafólk leita sær til Føroya at uppliva náttúruna, mentanina og matin. Størstu vinnurnar eru tó fiskivinnan og alivinnan.27
Foto/ Myndir/ Asseq/ Valokuva/ Guvvieh:
S1: EileenSanda + Erik Christensen commons.wikimedia.org + RAV_ - pixabay.com
S1+10+24+28: Thordis Dahl Hansen
S4+14+26: Postverk Føroya - Philatelic Office - commons.wikimedia.org
S6: Birgir Kruse
S8: Marmelad - commons.wikimedia.org
S12: Erik Fløan - commons.wikimedia.org
S16+20: Eileen Sandá - commons.wikimedia.org
S18: Erik Christensen - commons.wikimedia.org
S22: Silas Olofson


text:
“Sig tað heilt stutt, so eg kann vita, hvat eg skal!” Soleiðis kunnu vit siga, tá ið vit neyvt vilja vita, hvat vit skulu gera. Mangan kunnu orðini verða so nógv, at vit fara at ivast í, hvat tað týdningarmesta er. Hetta kenna vit aftur í sambandi við til dømis royndir. Eftir at hava gingið í skúla í eina tíð og hava fingið nógva undirvísing og lisið nógv, vilja vit vita, hvat vit skulu duga, soleiðis at vit standa royndina. Sama er galdandi hjúnalagnum. Vit kunnu siga nógv og gera nógv, men hvat er neyðugt at siga og gera, soleiðis at hjúnalagið verður styrkt dagliga? Ella hvussu er tað hjá foreldrum mótvegis børnum sínum? Jú foreldur vilja fegin vita, hvat tað neyðuga er at vita og gera, fyri at børnini fáa bestu umstøður at mennast í.
Hetta sama er galdandi kristindóminum. Vit hoyra nógv orð og hava kanska stóran kunnleika. Men eru vit í iva um, hvat kjarnin er? Tá ið alt kemur til alt ljóðar spurningurin: Hvat er neyðugt hjá mær at vita og gera? Hvør er niðurstøðan? Um eg í einum setningi kann siga, hvat kristindómurin er, hvussu kann eg so siga tað?
Vit verða øll dømd! Hjúnafelagar, børn og vinir døma okkum! Okkara gerningar og orð verða vigað av okkara medmenniskjum. Tað, eg geri ímóti einum øðrum menniskja ávirkar felagsskapin okkara millum. Í veruleikanum røkka okkara orð og gerningar longri enn til beinleiðis móttakaran. Ímynda tær foreldur, sum hoyra barn teirra siga frá, hvussu tað er happað. Hvat ger hetta við foreldrini? Jú, tey verða líka sárað sum barnið sjálvt, hóast happarin ikki segði ella gjørdi nakað beinleiðis móti foreldrunum. Júst soleiðis er Gud. Hann verður ávirkaður av tí, vit gera móti okkara medmenniskjum.
Tað, eg geri móti menniskjum, geri eg móti Jesusi!
“Júmen eg geri ikki bara gott!” kanst tú kanska siga. “Eg fari ikki bara væl við mínum medmenniskjum, men sári fleiri. Hvussu verður so við mær, tá ið eg skal standa frammanfyri einum rættvísum Gudi og skal dømast fyri mínar gerningar? Eru mínir gerningar alt, eg havi at vísa á?”
Paulus, sum hevði sárað fleiri menniskju og hevði glett seg yvir deyðan hjá fleiri kristnum, man hava sett sær sama spurning, eftir at hann kom til trúgv á Jesus. Hann skrivaði soleiðis: Av náði eru tit frelstir, við trúgv, og tað er ikki tykkum at takka, tað er Guds gáva; ikki av gerningum, fyri at eingin skal rósa sær (Efesusbrævið 2,8-9). Hetta er kjarnin: Rættvís av náði við trúgv á Jesus! Vit kunnu ikki vísa Gudi okkara persónliga virði og siga, at vit eru rættvís. Vit kunnu ikki vísa Gudi okkara egnu gerningar og siga, at vit gera so nógv gott. Vit kunnu ikki vísa Gudi okkum sjálv ella onnur menniskju og siga, at vit eru rættvís vegna okkum ella hini. Nei, Gud rættvísger teg av náði við trúgv á Jesus. Guds gáva – æviga lívið í himli – er gjørlig vegna Jesu gerning á krossinum, verður rætt tær av náði og tikin ímóti við trúgv.
Vit eru rættvís av náði við trúgv á Jesus.


text:
Pætur: Vit avtalaðu at pressa reyvina úr buksunum
ítróttur07-02-2018 - 23:38 - Jóanis Albert Nielsen
H71 vann í kvøld 27-25 á Neistanum í fyrru hálvfinaluni í Faxe-kondi steypakappingini, eftir dystin fingu vit orð á Pætur Thomsen leikara hjá H71.
Hvussu upplivdi tú dystin?
- Tað var ein tættur dystur, og tað væntaðu vit eisini frammanundan. Eg haldi at bæði liðini vóru tendraði til dystin, har tað sást serliga væl í fyrra hálvleiki, har verjurnar eru góðar, sum sást aftur á støðuni í hálvleikinum har tað var 10-12 til Neistan. Vit eru ikki nóg nøgdir við álopsspælið hjá okkum tí vit fingu bert 10 mál í fyrra hálvleiki, og halda eitt sindur í verjuni eisini. Vit tosaðu eisini um tað í hálvleikinum, men eg dugi ikki at siga um tað bleiv betri í seinna hálvleiki, vit hava nógv at arbeiða við til sunnudagin. Tað er gott at vit vinna dystin í dag.
Tit vóru aftanfyri við tveimum málum í hálvleikinum, og fingu eina flúgvandi byrjan uppá seinna hálvleik, hvat hendi har?
- Sum sagt vit fóru til hálvleiks, har vit tosaðu um tingini tí vit vóru ikki nøgdir við tað. Vit royndu at hyggja hvønn annan í eyguni, men tað bar illa til eftir tað vit vístu í 1. hálvleiki. Vit avtalaðu at pressa reyvina úr buksunum í seinna hálvleiki, tað haldi eg allir menn gjørdu. Vit vístu tað at vit vildu vinna henda dystin.
Tú sigur at tit skulu rættað nógv til vikuskifið, hvat skulu tit rættað?
- Vit fara serliga at hyggja eftir verjuni til venjing, og fáa avtalurnar ordiliga uppá pláss í álopinum, sum skulu til fyri at vinna dystin sunnudagin eisini. Nú fara vit heim at arbeiða, segði Pætur eftir dystin.


text:
Prosjektið er ment í tøttum samstarvi við byggiharran - Fuglafjarðar Kommunu - við avvarðandi politisk umboð, teknisku- og sosialu umsitingina og leiðsluna fyri verandi dagstovnin.
Stovnurin stendur ovast á dalinum niðan móti brekkuni við haga og bústaða- og frítíðarøkjum sum næsta granna.
Bygningurin er dánaður sum eitt suðurvent ból við einum innara garði, ið vendir móti bestu sólarættini og við bygningsbaki, ið lývir móti tráastu vindættunum. Í hesum innara garðinum, sum felagshøllin og stovurnar venda ú ímóti, er timburlagt hátún vart av útkragaðu tekjuni. Tilvitað stuðlar útsýnið útá og tvørturum henda hátúns- og spæligarðin uppundir felagskensluna í stovninum.
Frá garðinum er útsýni úteftir móti ánni og stóra fría spæliøkinum við og uttanfyri ánna.
Komið verður til høvuðsinngongdina eftir gøtuni norðanfyri. Nakað omanfyri hana er køksinngongdin og omanfyri bygningin er tún og vognskýli.
Gongt er beinleiðis inn á spæliøkið frá parkeringsøkinum niðanfyri og eftir túninum omanfyri.
Bygningurin er lagdur eftir lendinum, men er nýtsluliga skipaður sum '1-plans-bygningur' við gongsskráum millum ymisku gólvhæddirnar. Harvið er beinleiðis sambandi út á hátún/spæliøkið frá felagshøll og stovudeildum. Umsitingar- og starvsfólkarúm liggja upp at felagshøllini og, harvið, tætt at høvuðsinngongdini.
Lendisliga er 'upplagt' at gera kjallara undir niðasta norðasta bygningshorninum. Har er ítrivsrúm, tøkni- og goymslurúm umframt eyka inngongd við trappuuppgongd til meginhæddina.
Bygningurin er skipaður í 3 dagstovnadeildir, herav 2 deildir við ávikavist vøggu- og barnagarðstovu, og 1 deild við einari barnagarðsstovu. Hvør deildin hevur felags gongs-/garderoburúm, vátgarderobu og vesi/skiftingarrúm, meðan serstakt spælirúm og lítið goymslurúm er til hvørja stovu. Til tess at fyribyrgja órógvs- og meldurskenslu, men heldur at virka hugsamlandi, eru stovurnar sniðgivnar/innrættaðar miðandi ímóti 2-3 sjálvstøðugt virkandi bólkum í ávikavist køks-/borðshorni, 'sofahorni' umframt fríum spælihorni.
Við høvuðsinngongdina er durur, garderoba og RT-vesi. Frá durinum kemst inn í felagshøllina. Til felagshøllina er goymslurúm og felagskøkur við tilhoyrandi kova og hjalli.


text:
Orð: Hans Andrias Djurhuus
Lag: Regin Dahl
Nú, Kristin, Kristin Háberg, eg meini, lágt tú liggur –
í ørviti, við stillum eygum beint í loft tú hyggur.
Í munnklovanum, gamli mín – har situr storkin sveiti,
men tú veitst einki, tú sært bara skógarnar á Haiti.
Tú sært ta bjørtu tropusól »hitt stilla havið« roða
og sveipa brand og koparlit um bergið Mauna Loa,
sært Yangtsekiang og Saluen í summardreymi brosa,
har eystanfyri liggur hon, hin vakra oyggj Formosa.
Tú sært Shanghai, tú sært Bombay, og við Port Said tú flaggar,
har maður úr Arabiu sær at Kairo raggar,
og summarlýðka, stjørnuglæma eru tínir vinir. –
Brátt í Messina ankrar tú og etur appilsinir.
Tú siglir til Brasiliu og Hornið aftur rundar,
har brýtur illa, mangt eitt skip er farið har til grundar.
Men tú, tú kennir leiðina, tú hevur ongan vanda –
og royndir menn og djarvir menn, teir ganga tær til handa.
Og Kristin, Kristin Háberg – brátt brýtur deyðans bylgja,
her mást tú sigla einsamallur – her kann eingin fylgja.
Á tropunátt í bláum lofti blankar stjørnur glógva,
og millum pálmaklæddar oyggjar – har er gott at rógva.


text:
Løgmaður: Reglurnar um hetta eiga at vera eins fyri alt landið og ásettar í løgtingslóg.
politikkur03-05-2017 - 19:07 - Jóanis Nielsen
Svar frá løgmanni uppá fyrispurning frá Elsebeth Mercedis Gunnleygsdóttur um at ganga í haganum.
Løgtingið
Tinghúsvegur
1-3
100
Tórshavn
Svar
uppá
skrivligan fyrispurning nr. 74/2016
eftir tingskipanini § 52a til Aksel V. Johannesen, løgmann, frá Elsebeth Mercedis Gunnleygsdóttur,
løgtingsmanni
um rætt hins einstaka at ganga í haganum
Fyrispurningurin var soljóðandi:
1.
Løgmaður nevndi í
løgmansrøðu síni 2016, í samband við ætlaðu stjórnarskipanina, at hann vildi
tryggja fólki rætt til at ganga í haganum. Hetta var ein grundleggjandi rættur og kom
undir frælsi hins einstaka. Hevur løgmaður arbeitt víðari við hesum?
2.
Um nei, ætlar hannn at gera nakað við hetta og hvat?
3.
Ætlar løgmaður í sambandi við stjórnarskipanina at seta
girðingarlógina frá 1937 úr gildi, ella ætlar hann at dagføra hana?
4.
Fer munur at verða gjørdur á føroyingum og útlendskum
ferðafólki?
Svar:
Fyrispurningarnir
verða niðanfyri svaraðir soleiðis undir einum:
Í løgmansrøðuni á
ólavsøku í 2016 segði eg, at landsstýrið arbeiðir við einum uppskoti til
stjórnarskipan, har ætlanin er, at okkara
samleiki verður niðurfeldur, og hetta samleikaskjalið tryggjar okkum
grundleggjandi rættindi og skyldur. Vit staðfesta, at Føroya fólk hevur valdið
í Føroyum. Stjórnarskipanin er ein felags grundvøllur, sum byggir á okkara
felags siðir, søgu og mentan. Vit tryggja til dømis rættin at fara á flot og at ganga í
haga.
Uppskotið er enn ikki liðugt orðað,
so ilt er at siga, hvussu ítøkilig orðingin verður í stjórnarskipanaruppskotinum.
Í álitinum frá stjórnarskipanarnevndini
frá 2006 er uppskot til § 25 í stjórnarskipanina, sum er soljóðandi:
Ӥ25.
Hvørsmansrættur
(1) Hvør eigur
rætt at ferðast og fara á sjógvi og landi, tá ið tað ikki er til ampa fyri
fólk, fæ, ogn, vøkstur og náttúru.”
Í viðmerkingunum til uppskotið til §
25 sigur nevndin, at
”Hvørsmansrætturin
gevur í meginreglunum hvørjum menniskja rætt til at ferðast og fara allastaðni
í landinum. Hagi og fjøll eru í dag eitt upplivingarøki. Tað skal tí verða
loyvt hjá fólki at ganga í haganum bert fyri at njóta náttúruna og fyri at
styrkja seg til likams og sálar. Hetta skal ikki vera náttúruni,
fenaði,fuglameingi, gróðri, gróti og øðrum til ampa.”
Løgtingsnevndin, sum í 2010 gav frá sær
álit um stjórnarskipanaruppskotið, umorðaði uppskotið hjá
stjórnarskipanarnevndini eitt sindur, soleiðis at hon í sínum uppskotið hevur
eina § 22, sum er soljóðandi:
Ӥ 22.
Hvørsmansrættur
(1) Øll eiga rætt
at ferðast og fara á sjógvi og landi, tá ið tað ikki er fólki, fæi og náttúru
til ampa.”
Sjálvur taki eg undir við, at tað sum høvuðsregla í
stjórnarskipanini er regla um, at tað er frítt at fara hjá fólki í føroysku
náttúruni. Men rætturin eigur at verða útgreinaður í vanligari lóggávu, og har eigur
at verða ásett, undir hvørjum treytum og við hvørjum avmarkingum hesin rættur
kann útinnast.
Í
eini tíð, har alt fleiri fólk hava inniarbeiðið, ofta sitandi, er tað av
týdningi, at tey hava møguleika í frítíðini at koma burtur í óbygt at nýta
føroysku náttúruna og at fáa kroppin í venjing. Frá einum fólkaheilsusjónarmiði
hevur hetta týdning og eisini sosialan týdning fyri hin einstaka og
familjurnar.
Men
tað kemst ikki uttanum, at har eru fleiri tvørgangandi atlit at taka. Rætturin
má avmarkast av umhvørvisligum grundum. Tað fer ikki at bera til, at náttúran
fer at verða dálkað av fólki, sum gongur í henni, at viðkvæmt djóra- ella plantulív
verður órógvað, ella djóra- og plantusjúkur verða spjaddar. Eisini má
fyribyrgjast, at fólk koma sær í óføri, soleiðis at tað í størstan mun slepst
undan vanlukkum og kostnaðarmiklum bjargingartiltøkum.
Eisini
mugu atlit takast at landbúnaðarliga rakstrinum á staðnum. Avmarkingar mugu
setast í tann mun, gongd í haganum ger seg inn á eitt nú fjallrakstur, lembing,
grøði o.a. slíkt.
Eg
fari at umrøða við landsstýrismenninar í landbúnaðarmálum, fíggjarmálum, umhvørvismálum
og ferðavinnumálum, hvussu vit kunnu gera lógaruppskot, har vit viga øll hesi
atlit upp ímóti hvørjum øðrum og lata tey standa í eini skilagóðari javnvág.
Onki er at ivast í, at bøndir, Búnaðarstovan, umhvørvismyndugleikar,
bjargingarmyndugleikar, kommunur, ferðavinna, gongufeløg og onnur mugu takast
uppá ráð, tá slíkt uppskot verður orðað.
Í ”Rapport fra JUSCONSULT (2001), Retten
til at færdes i naturen – en sammenligning af lovgivningen i ni europæiske
lande og delstater” er ein góð lýsing av tí sokallaða ”Allemannsrätten” í øðrum
londum. Sum sæst, so merkir hesin rættur ikki, at púra frítt er at fara
allastaðni uttan avmarkingar.
Eg
haldi ikki, at galdandi lóggáva í girðingarlógini §§ 40-43 kann standa við
óbroytt. Eftir henni er als ikki loyvt at ganga í haganum uttanfyri
bygdagøturnar uttan loyvi frá røktingarmonnunum. Henda regla hevur fleiri
hundrað ár á baki. Hon er frá eini tíð, har knoss og strev var dagligdagurin
hjá fólki, og væntast kundi ikki, at nakar av sínum eintingum fór burtur í
óbygt uttan so, at viðkomandi hevði onkrar ólógligar ætlanir eitt nú at savna
ull ella fáast við óheimilaða veiðu. Seinastu nógvu árini hevur reglan eisini
nógvastaðni verið praktiserað sera lagaliga, og røktingarmenn hava ikki talað
at, er onkur einstaklingur farin sær ein túr í hagan uttan at hava biðið um
loyvi frammanundan.
Mær
dámar illa gongdina, har man á grannastevnu fyri einstaka bygd er farin at
áseta gjald fyri at ganga í haganum. Reglurnar um hetta eiga at vera eins fyri
alt landið og ásettar í løgtingslóg.
Í Tinganesi, 3. mai 2017
Aksel V. Johannesen
løgmaður


text:
Sethúsini í Tinganesi, sum standa suður og norð móti Eystaru Vág, eru í ringum standi og verða tí umvæld. Ætlanin er at nýinnrætta bæði loftshædd, miðhædd og kjallarahædd til umsitingarligt endamál.
Tað er nú liðugt at høvuðsumvæl og nýinnrætta Sethúsini í Tinganesi, sum eru í trimum hæddum, har Fiskimálaráðið væntandi flytir inn í næstum. Nú verður farið undir innrætta kjallaran í Leiguíbúðini, har tað er pláss fyri tveimum skrivstovuhølum og einum fundarhøli, sum Fíggjarmálaráðið skal hava afturat sínum hølum. Nú eru umleið 200 fleiri fermetrar innrættaðir í Tinganesi, síðani farið varð undir at umvæla og nýinnrætta bygningarnar harúti.
Løgtingið játtaði í oktober 2,3 mió. krónur til liðugtgerð av Sethúsunum, innrætting av kjallaranum í Leigubúðini og móttøku í Bakkapakkhúsunum. Timburarbeiðið í Sethúsunum er um at vera liðugt, og málaraarbeiðið er sett í gongd. Í næstum verður farið undir arbeiðið í Leiðubúðini og Bakkapakkhúsunum. Fornfrøðiligar kanningar av Stokkastovuni verða gjørdar í ár.
Niðurtøka innan er gjørd og uppbygging er byrjað. Arbeiðið við loftshæddini er liðugt, og málaraarbeiðið er farið í gongd. Í miðhæddin er farið undir timburarbeiðið. Kjallarahæddin verður bert gjørd, um peningur verður játtaður.
Arbeiðsánari: Løgmansskrivstovan
Byggiharri: Landsverk.
Tekniskur ráðgevi: Kontrast
Tíðarætlan: Eftir ætlan verður Sethúsið liðugt umvælt í desember 2017.
Kostnaðarætlan: 1,8 mió. kr.


text:
Mors spår – hon går på vägen och sjunger hon går på vägen och sjunger hon går på vägen och sjunger – grässträngen – Hon vänder sig om och slår ut mitt i vintern – mitt i vintern slår hon ut snökristallansikte – hon vänder sig bort från mig ett tag för alltid törnrosorna är […]
Bókasavnið við Løkin í Runavík verður karmur um áhugavert bókmentatiltak hóskvøldið 25. oktobur kl. 19.00. Tiltakið er fyriskipað sum samstarv millum bókasavnið og okkum. Fjølbroytt og sera forvitnislig skrá er sett saman við framløgum, upplestri og tónleiki. – Jonhard Mikkelsen, stjóri á Sprotanum, hevur eina framløgu um bókaárið 2012 – Nýútkomna “Brævabókin” eftir viðgitna russiska høvundin […]
APAN Russel Edson Oddfríður Marni Rasmussen týddi Tú er ikki liðugur at eta apuna, segði mamman við pápan, ið hevði apuhár og blóð á kjálkaskegginum. Eg havi fingið nokk av apu, græt pápin. Tú átst ikki hendurnar, og eg havi gjørt nógv burturúr at skera leykringar uppá fingrarnar á henni, segði mamman. Eg piði […]
Tað er sjáldan, at heilt víða gitnir høvundar vitja Føroyar, men mikudagin 17. okt. vitjar ein av teimum mest umrøddu russisku høvundunum í løtuni – Mikhail Sjisjkin – í Havn. Sprotin og Hotel Føroyar seta russiskt á skránna, og vit sleppa at kaga inn í ein heim, flest okkara púrt einki vita um. Høvið er, at bók […]
Válið í skýmligum kovum Váli í skýmligum kovum, yvir mær tungar øldir treingja sum bitar í lágum stovum. Trilvandi í tíðarinnar skirvnu húsum hoyri eg duki frá smiðum og gnagan og karvan av músum. Geva seg veggir, gjóstur um syllar, dagurin sokkin, langt handan eggjar, … Óbótadámur innanveggja! Trunkan av bleikum, svongum børnum, fleyr av […]
Nú sjógvarnir bróta millum tey, ið persónliga kenna á sær, at stuðulin til listina og mentanina verður skerdur, og tey, sum í dumblæti válka sær í borgarliga murudíkinum, kunnu vit gleðast um, at vit hava fleiri góðar yrkingar at lesa. Summi eru, sum við júgv og ámmin sita hond upp undir kinn og stara eftir, […]
Í dag, 4. oktober, er altjóða yrkingadagur. Gamalt var at siga: A poem a day, keeps the psychiatrist away. Hatta er ikki eitt páhald. Hatta er sannleikin. Óansæð, um tú roynir at skriva eina yrking um dagin ella setir tær fyri at lesa eina yrking um dagin, so er tað heilt vist, at tað hjálpir […]


text:
Lýsing av umhvørvisgóðkenning.
Umhvørvisstovan hevur hin 30. januar 2018, sambært løgtingslóg um umhvørvisvernd, góðkent:
Smoltstøðina hjá P/F Bakkafrost Farming á Stond
Góðkenningin sæst her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi fríggjadagin 2. mars 2018.


text:
FHS Yrkisnám er ein útbúgving sum tekur eitt ár.
Á FHS verður dentur lagdur á handilslig og samfelagslig evni, eitt nú roknskap og marknaðarføring og samfelagsfak. Eisini verður dentur lagdur á mál og kunningartøkni.
Undirvísingin á FHS er nakað øðrvísi enn tað, tú kennir frá fólkaskúlanum. Nakað er sjálvandi vanlig floksundirvísing, men bólka- og verkætlanararbeiði eru týdningarmiklir partar av gerandisdegnum. Í hesum fært tú møguleika at arbeiða sjálvstøðugt við størri uppgávum.
Virkisvitjanir og smærri verkætlanir uttanfyri skúlan og skúlatíðina eru vanlig á FHS.
Kravdar lærugreinir:
Vallærugreinir:
Námsætlanir til lærugreinarnar kunnu heintast her.
Tilber eisini at lesa úr nýggja yrkisfaldarinum her.
Umframt grundlærugreinir og vallærugreinir kanst tú velja at hava økislærugreinir. Økislærugreinir eru lærugreinir, sum skulu rúmka um og samanbinda grundlærugreinirnar. Dømi um økislærugreinir eru: Grafisk framløga, Sálarfrøði og tænasta, SIMU og Ferðavinna.
Ein partur av undirvísingini á FHS Yrkisnámi er fasta evnisskeiðið. Næmingarnir skulu loysa eina ítøkiliga uppgávu, sum er tvørfaklig. Dentur verður lagdur á, at næmingarnir duga at samstarva. Eitt skrivligt avrik verður latið inn.
Við einum FHS-prógvi kanst tú fara í læru á skrivstovu ella í handli. Lærutíðin er 3 ár.
Tú kanska eisini halda fram á búskaparbreytini 2. árið. Tá er eitt krav fyri upptøku støddfrøði C, og um tú ikki hevur ítrótt og heilsu C skal hetta veljast á búskaparbreytini.
Um tú eftir støðisárið hevur valt eitt yrki og ynskir at fara í læru, verður skrivligur lærusáttmáli gjørdur millum teg og virkið. Skúlagongdin hesi trý árini fevnir um nøkur skeið á handilsskúla í Føroyum ella í Danmark. Tú kanst velja millum ymisk yrki so sum skrivstovu, smásølu, heilsølu ella dekoratør.
Lestrartíð: 1 ár
Umsóknarfreist: 15. mars 2018
Fíggjarviðurskifti: Lestrarstuðul
Upptøkukrav: 9. flokk


text:
Fyri eini tíð síðani hevði eg ein heldur forkunnugan dreym. Dreymurin endaði við verðins undirgangi, men tað var so ikki, sum eg hevði væntað. Um tú ert líka gamal/gomul sum eg, so minnist tú óivað hini gomlu sjónvørpini við myndarøri – tá tú sløkti, gjørdist myndin til eitt lítið hvítt ljós í miðjuni, sum so smátt fjaraði burtur. Tað er so, sum verðin endaði í hesum dreymi. Tað var, sum var alt lívið og øll verðin bara eitt stórt sjónvarp,
Úr Uganda til Danmarkar við øðrum beininum í Føroyum
Tað hendir, men tað er ikki so ofta, at vit í Føroyum hava nakað at gera við eina sangstjørnu, sum liggur á útlenskum...


text:
Installatiónir
Installatiónir er okkara høvuðsarbeiðsøki. Ígjøgnum samanleggingina við KJ Elráð hava vit førleikar innan allar rør- og elinstallatiónir.
Nevnast kunnu installatiónir til:
- orkustøðir
- framleiðsluvirkir
- sjúkrahús
- heilivágsframleiðslu
- starvsstovur
- skúlabygningar
- røktarheim
Vit átaka okkum eisini ráðgeving at endurskoða allar installatiónir í bygningum, fyri at spart í rakstri.
SMJ hevur EL og HVS sum grundarlag í ráðgevingini. Í ráðgeving av bæði EL og HVS hava vit betri møguleikar til at velja røttu loysnina ella framkomnar intellegentar skipanir til bygningar.


text:
Høgi laksaprísurin hevur økt um áhugan at gera íløgur í landbaseraði annlegg, har vatnið verður endurnýtt (RAS). T.d. er fyritøkan Atlantic Sapphire farin undir at byggja eitt slíkt annlegg í Florida, sum í fyrstu atløgu skal framleiða 8.000 tons um árið, men sum við tíðini skal økjast upp í 90.000 tons um árið. Til samanberingar framleiðir føroyska alivinnan tilsamans uml. 70.000 tons um árið.
Hóast ein stórur partur av landbaseraðu annleggunum framvegis verða bygd í Norðurlondum, væntar DNB markets, at slík annlegg við tíðini kunnu leggjast nærri teimum stóru útflutningsmarknaðunum í USA og fjareystri.
Henda greiningin hjá DNB markets er væl í tráð við boðskapin hjá Kjell Bjordal á aliráðstevnuni 3. mars. Í fyrilestri sínum vísti Bjordal á, at landbaserað aling við tíðini kann gerast ein týðandi kappingarneyti hjá sjógvalingini. Hetta serliga um gongdin heldur fram, har kostnaðurin at ala á landi lækkar meðan kostnaðurin at ala á sjónum hækkar. Hann vísti eisini á, at kostnaðurin av at frakta laks við flogfari til USA er uml. 12 kr./kg og til Asia uml. 10-20 kr./kg, og tí er sannlíkt, at ein stórur partur av landbaseraðu alingini fer at verða staðsett nærri hesar marknaðir.
Kelda: undercurrentnews.com


text:
Jón Krosslá Poulsen toppskjútti
Jan Smedemark | 25/04/17
Jón Krosslá Poulsen leikti ikki nógv í fjør við Víkingi, 349 minuttir blivu tað til í alt, tí hann var nógv darvaður av álvarsligum skaða. Undan kappingarbyrjan var sáttmáli skrivaður við Jón Krosslá Poulsen til TB/FC Suðuroy/Royn og má sigast, at hann hevur sanniliga funnið góða, gamla máltevi fram aftur.
Higartil hevur Jón Krosslá Poulsen skotið fimm mál í sjey dystum. Fýra av teimum er skotin í teimum fimm fyrstu umførunum í Effodeildini, tað fimta er skotið í steypakappingini. Hann er sostatt deildur toppskjútti í Effodeildini – Patrik Johannesen hevur eisini skorað fýra mál í Effodeildini.
Umframt Jón Krosslá Poulsen, so hevur Poul Ingason skotið trý mál. Búi Egilsson, Dánjal Godtfred og Salmundur Bech hava skotið hvør síni mál. Talvan niðanfyri vísir yvirlit yvir málskjúttar hjá TB/FC Suðuroy/Royn í bæði Effodeildini og steypakappingini.


text:
FLOGFRAKT
Safari Transport veitir flogfrakts tænastu eftir øllum ynskjum. Vit samstarva við agentar kring allan knøttin, og hava møguleika at finna loysnir sum passa til tín tørv. Alt frá smápakkum til stórar skipslutir, køl, fryst ella livandi djór; tú hevur tørvin og vit hava royndirnar. Hjá okkum er tað altíð tørvurin hjá kundanum, sum avgerð, hvør besta loysnin er.
Innflutningur
ÚTflutningur
Útflutningur er heldur eingin trupulleiki. Vit avgreiða sendingar úr Føroyum til umheimin hvønn dag. Til ber at senda pakkar til Danmark og hini norðanlondini, og fáa teir leveraðar sama dag. Vit senda alskyns vøru, bæði dokumentir, skipslutir, livandi djór, frysti og køli vøra o.a. Vit kunnu eisini skipa fyri pakking við turrísi í flamingo kassa, so vøran heldur sær fryst, allan vegin til móttakarin.


text:
Heri Simonsen 09.02.2018 (17:45)
Valdi Brian Kerr sum All Star venjara
TRÝST á PÍLIN undir MYNDINI, og hoyr sendingina fótbóltspanelið, sum var partur av SportBoxini á Rás2 seinnapartin í dag.
Gestur var landsliðslegendan, Christian Lamhauge Holst.
Christian Lamhauge Holst er í Føroyum í hesum døgum, og roynir at fáa føroysk fótbóltstalent niður til Danmarkar á ítróttarskúla, har tey kunnu fáa holla elituvenjing og góða vegleiðing. Í Perluni í Tórsgøtu í Havn í morgin klokkan 10 hevur Christian opið hús har fólk kunnu kunna seg um ítróttarskúlan og melda seg til skúlan.
Stórur partur av prátinum snúði seg um upplivingarnar Christian hevði á landsliðnum teir 50 dystirnar hann var partur av føroyska landsliðnum.
Christian fekk til uppgávu at velja sítt landsliðs All Star lið. Hann viðgekk, at tað var ikki lætt, og tað vóru fleiri kandidatar til fleiri pláss.
Sum venjara valdi Christian íran Brian Kerr, tí hann heldur, at Brian Kerr lyfti føroyska landsliðið burturúr naggatódnini.
Hoyr annars seinast á ljóðfíluni hvønn Christian Lamhauge Holst valdi á sítt landsliðs All Star lið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sára Rannváardóttir Vatnhamar besti libero
Eftir at seinasti dysturin í EM-kappingini varð leiktur í Schaan í Liktenstein í gjárkvøldið millum Liktenstein og Luksemborg, sum Luksemburg vann 3-0, var hátíðarløta, har bestu leikararnir vóru kosnir.
Undir hesi hátíðarløtuni varð almannakunngjørt, at Sára Rannváardóttir Vatnhamar, Fleyr, varð kosin besti libero í kappingini.
Sára hevur havt eina sera góða kapping, og hevur verið viðvirkandi til, at Føroyar kláraðu at vinna seg fram á 2. plássið í kappingini.
Føroyar spældu 4 dystir og vunnu 3-1 á Skotlandi og 3-0 á Liktenstein og Wales, men tapti 3-1 fyri Luksemborg.
Endaliga støðan í kappingini gjørdist:
1 Luksemborg
2 Føroyar
3 Skotland
4 Liktenstein
5 Wales
Føroyska ferðalagið verður aftur í Føroyum í dag.


text:
Haldið avtalurnar og vinnið álitið aftur!
Tað er øgiliga hugstoytt at hoyra, at politikarar púra uttan mótspæl sleppa at hóreiggja sær í miðlunum, har teir føra fram síni sjónarmið um, hvat meira Vágatunnilin og Norðoyatunnilin skulu rinda fyri, nú teir eru útgoldnir. Tí sjálvandi skulu teir gerast ókeypis at brúka – tað var alla tíðina avtalan!
Illgitingarnar eru sum vera man nógvar um, hví politikararnir leypa frá sínum orði. Ein er, at teir eru bangnir fyri at Skálafjarðartunnilin verður ein undirskotsforrætning, tí fólk hava jú eina aðra ókeypis farleið at brúka. Verður Skálafjarðartunnilin ein fiasko, er jú gott at hava hinar báðar tunlarnar í bakhondini, tí teir hava jú prógvað sítt virði sum cash cows.
Økini Vágar og Norðoyggjar telja bara góðar 8.000 íbúgvar, og tað er avmarkað, hvussu nógv teir tola at gjalda fyri. Landsstýrið er úti og vil knýta ein tunnil í sjálvari Vágoynni uppí Vágatunnilin, og samstundis er landsstýrismaðurin úti og sigur, at tunlarnir skulu rinda fyri sjóvegis farleiðirnar eisini.
Tað er eftir øllum at døma onki mark fyri, hvat norðoyingar og vágafólk skulu rinda fyri av farleiðum. Og samstundis skulu tey sum eru flest í tali, tey í miðstaðarøkinum, frítakast heilt fyri at vera við til at gjalda – burtursæð frá teimum fáu ferðunum um árið tey kanska eru á flogvøllinum ella á summarfestivali.
Serliga margháttligt er tað at hoyra, at politikarar í miðstaðarøkinum og sunnanfyri kalla hesa loysnina fyri samhaldsfasta. Hon er jú tað beint øvuta. Við “loysnini” at knýta aðrar verkætlanir uppí Vága- og Norðoyatunlarnar, sleppa nakrir borgarar heilt undan at vera við til at fíggja samferðslukervið, teir allarflestu borgararnir – teir í miðstaðarøkinum og sunnanfjørðs – sleppa avstað við bert at betala eitt sindur, meðan tyngsti parturin kemur at liggja á norðoyingum og vágafólki, sum í síðsta enda bæði skulu gjalda 100% av undirsjóvartunlunum, og so, tá teir eru fult útgoldnir, framhaldandi skulu gjalda tað mesta av øðrum verkætlanum umframt.
Málið um undirsjóvartunlarnar vísir eisini, at tað er sera torført at hava álit á fólki í politikki. Tá borgarar føra fram, at tað er so ilt at hava álit á einum politikara, so ber ikki til at siga teir ringar fyri tað, um man hugsar um føgru orðini frammanundan tunnilsgerðunum. Har var ongantíð nakar ivi um, at undirsjóvartunlarnir skulu vera ókeypis at nýta, tá teir vóru útgoldnir, men gakk. Landskassin hevur langt síðani tevjað blóð.
Tað ber til at siga, at vit vóru bláoygd, tá vit trúðu politikarunum. Og kanska tað er rætt, at vit skuldu havt kravt eina skrivliga avtalu, har tað greitt stóð, at tunlarnir skuldu vera ókeypis. Men eina skrivliga avtalu við hvønn?!? Skrivligar avtalur ger man millum tveir partar við mótstríðandi áhugamálum, og Føroya Landsstýri eigur ikki at vera mótparturin hjá norðoyingum og vágafólki. Føroya fólk eigur ikki at skula gera skrivligar avtalur við tey, sum skulu eitast fyri at umboða júst somu fólk.
Men so løgið tað ljóðar, so koyra politikararnir, sum nú leypa frá sínum orði, uppá “Jamen tað stendur ongastaðni, at tunlarnir skulu vera ókeypis!”. Íðan, vit hava ongantíð gjørt eina skrivliga avtalu við tey fólkavaldu ella Landsstýrið, men merkir tað so, at onki av tí sum tey siga, er galdandi?
Her eiga politikararnir úr Vágum og Norðoyggjum at traðka í karakter, og krevja av sínum floks- og starvfeløgum á tingi og í Tinganesi, at teir standa við sítt orð.
Vísið okkum, at til ber at hava álit á politisku skipanini. Tað gera tit við at gera Norðoya- og Vágatunnilin ókeypis, tá teir eru útgoldnir.


text:
Bládýpið er eitt rúm við gólvi og lofti úr speglum, meðan veggirnir eru úr litaðum glasi, ið fáa ljós úr gluggum, sum eru skornir í síðurnar á bingjuni, har verkið stendur.
Bládýpið er fyrsta av fyribils seks líknandi installatiónum, sum Tróndur Patursson (1944) hevur gjørt. Verkið varð gjørt í 1996 til eina framsýning í Keypmannahavn. Bingjan er ein gáva frá listamanninum og varð í 2012 sett upp við savnið, eftir at hon varð umvæld við fígging frá Norðurlandahúsinum í Føroyum.
Tróndur Patursson fekk íblástur til Bládýpið á sjóferðum sínum saman við írska søgufrøðinginum Tim Severin, sum endurskapaði søguligar sjóferðir við millum øðrum einum fornum flaka.
Bingjurúmið er umleið 2,2 m høgt, 5 m langt og 2,5 m breitt. Tann vitjandi sær umleið 700 m niður - og upp. Av speglunum og teimum lýsandi bláu veggjunum upplivir tann vitjandi havsins dýpi, himmalsins endaloysi - og sítt egna týdningarloysi.
Tróndur Patursson (1944): Heyst. 1999. tempera á lørift, 260 x 194 cm.
Tey svørtu teknini á litaðu bakgrundini umskapa hana til eitt rúm av liti. Sum eitt slag av sundurbrotnum rimaverki.
Upprunastøðið er speglingar av brattlendi í havinum. Her sæst uppbyggingin av berginum sum skreytskriftartekn á einum flata, sum kann vera reyður, gulur, bláur, grønur ella gráur: Havsins broytingar í skiftandi lýsi.
Skreytskriftarteknini streyma uppeftir eins og grótbræðingin, sum í sínari tíð skapti Føroyar. Soleiðis knýtist sambandð aftur til teir máttir, sum eina ferðina formaðu jørðina. Í óavmarkaða litrúminum verða tey streymandi teknini ein mynd av alheimsins frummátti.
Stóru støddirnar, sum Tróndur Patursson arbeiðir við, stuðla uppundir upplivingina av alheminum. Hendan uppliving verður beinleiðis kropslig í hansara glas/spegl installatión Bládýpið, sum eisini er á savninum.
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Tamarhald á angist
Fyri nøkrum árum síðani, táið eg lá í einari sjúkrasong á einum sjúkrahúsi, hoyrdi eg av tilvild eina samrøðu millum tvær kvinnur í einum bíðirúmi uttanfyri hurð mína.Eftir øllum at døma var annar maðurin í eini sera hættisligari støðu likamliga. Kona hansara hevði verið undir ógvusligari strongd og verið stúrin fyri heilsu hansara. Hon segði tí við vinkonu sína: "Táið tú ert líka stúrin, sum eg eri, átti tú at fingið tær ein royk!"
Tað fekk meg at hugsa um, hvussuleiðis mong menniskju káva útyvir teirra angist. Nøkur falla fyri rúsdrekka, meðan tað hjá øðrum blívur til at eta meira enn gott er, og uppaftur onnur til arbeiðssemi. Dávid kongur gav okkum eina mangan betri loysn á hesum vandamáli í Sálmi 56,4: "Men táið ræðsla fellur á meg, líti eg á Teg". Tað er harmiligt, táið vit fara til onkran annan enn Harran til at fylla eitt tómrúm ella káva útyvir ta líðing, sum vit kenna í likaminum.
Um vit hava sett álit okkara á Son Guds, Jesus Kristus, kunnu vit hava álit á, at himmalski Faðir okkara sær til okkum í royndum okkara, og Hann hevur givið okkum lyfti um Sína varðveitslu. Táið sorg ella trongd kemur á leið okkara, kunnu vit seta álit okkara á Harran. Hann ynskir, at vit skulu kalla á Hann, so at Hann kann stuðla okkum við Síni nærveru og geva okkum Sín frið.
Umsett úr Our Daily Bread
Mikkjal á Bergi


text:
Ein heimasandsmaður (maður heiman av Sandi í Sandoy) fór einaferð eystur til Skálavíkar í brúdleyp. Hann var á hesti, og sum hann reið eystur undir Tróndadalslíð, hoyrdi hann eitt rópa: “Hoyr tú, maður, í líðini ríður! Ber boð í bý, sum brúdleyp er í, at Bembil er deyður, og barnið er brent!” Tá ið maðurin kom í brúdleypshúsið, segði hann hetta: “Bembil er deyður, og barnið er brent.” Tá sprakk eitt undan borðinum og rópaði: “Tað var sonur mín.”
Jakob Jakobsen: ”Færøske folkesagn og æventyr”, 1898-1901.
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
19. Jan 2012
Í kvøld hava 07 Vestur og Tór-Ingar Akselsen úr Sandavági gjørt avtalu, ið inniber, at Tór-Ingar skal leika við felagnum hetta árið. Vit í 07 Vestur eru sera fegin um at fáa Tór-Ingar við aftur og ynskja honum tillukku við sáttmálanum. ...
16. Jan 2012
Mánadagin 23. januar kl. 18:30 byrjar venjingin hjá 1. deild aftur. Piotr Krakowski stendur aftur við róðri, nú 07 Vestur aftur skal berjast um uppflyting í bestu rekkjuna, Vodafone-deildina, sum tað kallaðist í fjør. Onkur nýggj andlit vera at síggja...
31. Des 1899
Øll liðini í 1. deild eru í dystið í dag. 3 dystir vóru kl. 15, vit spældu kl. 17 og seinasti dysturin í deildini byrjaði kl. 1800. Úrslitini síggjast her:


text:
Sigmundur Pauli svaraði spurningum og vann telefon
Granskingarráðið skipaði undan og á Vísindavøkuni fyri spurnarkanning um Vísindavøkuna. Øll tey, sum svaraðu, vóru við í lutakastinum um eina HTC Sensation telefon frá Vodafone.
Mánadagin 1. oktober kastaðu vit lut millum tey 240, sum høvdu svarað spurnarblaðnum. Hepni vinnarin var Sigmundur Pauli Hannesarson, sum gongur í 3. flokki í Hoydølum. Hann var á Vísindavøkuni saman við flokkunum hjá sær.
Í dag kom Sigmundur Pauli á skrivstovuni hjá Granskingarráðnum eftir vinninginum.
Endamálið við spurnarkanningini er at fáa betri innlit í, hvat fólk vita um Vísindavøkuna, hvat tey halda um hana og ikki minst at hoyra, um tey hava hugskot til, hvussu hon kann gerast enn betri næstu ferð.
Hóast lutakastið nú er av, vilja vit enn fegin frætta, hvat fólk halda um Vísindavøkuna. Hevur tú onkrar viðmerkingar ella hugskot, kanst tú svara spurnarkanningini við at trýsta á knøttin “Tín hugsan um Vísindavøku” í høgra bredda. Til ber eisini at senda okkum ein teldupost á gransking@gransking.fo


text:
Til skúlar! Tak lut í kapprenningini móti plastiki og halt umhvørvið reint.
Roynt verður á ymiskan hátt, at halda umhvørvið reint. Eisini í norðurlenskum høpi. Nú er tað “Norden i Skolen”, sum skipar eina kapping millum skúlaflokkar í Norðurlondum, har endamálið er at halda umhvørvið reint. Hetta er júst í trá við tað, ið IRF stendur fyri.
Hesaferð verður serligur dentur lagdur á trupulleikan við plastiki í náttúruni.
Uppgávan er at savna so nógv plastik sum møguligt í 15 minuttir, at taka mynd og at senda inn. Ein virðisløn á 5.000 krónur er til vinnandi skúlaflokkin.
Føroyskir flokkar eru við í kapprenningini móti plastiki, og millum annað hevur ein flokkur í Kaldbaks skúla sent mynd inn.
Sí meira um kappingina her.


text:
Danjal av Rana 24.01.2018 (22:14)
Vit mugu læra alt lívið
- Tú hevur brúk fyri at læra alt lívið. Nú er ikki longur vanligt, at man arbeiðir á sama arbeiðsplássi alt lívið. Tað sigur Deirdre Hansen, leiðari í Fjarnám í Klaksvík.
Í Fjarnámi kunnu fólk koma inn at lesa, hjálp til lestur, fáa yrkisvegleiðing og vegleiðing til víðari lestur.
Deidre Hansen greiðir her frá sínum gerandisdegi á Fjarnám og hvat Fjarnám hevur at bjóða.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her